Kenaikan bil elektrik, jangan ambil kesempatan naik harga barang- PM

BERA, 29 Januari- Perdana Menteri, Datuk Seri Ismail Sabri Yaakob mengingatkan pihak syarikat dan industri untuk tidak menaikkan harga barang atas alasan kenaikan bil elektrik selepas ketiadaan rebat selain turut dikenakan surcaj. Perubahan dalam bil elektrik yang perlu dibayar oleh syarikat dan industri selepas ini, difahamkan adalah tidak terlalu besar sehingga membolehkan pihak terlibat mengambil kesempatan untuk berbuat demikian."Kita dah minta KPDNHEP membuat 'engagement' syarikat besar supaya tidak mengambil kesempatan menaikkan harganya, difahamkan perubahannya tidak besar kenaikan bil elektrik tidak terlalu besar yang membolehkan mereka mengambil peluang mengambil kesempatan untuk menaikkan harga barang," katanya selepas menyampaikan Wang Bantuan Pembelian Barangan Keperluan Asas Monsun Timur Laut 2021/2022 sebanyak RM2,500 kepada setiap 1,157 ketua isi rumah mangsa banjir Daerah Bera di Dewan Konvensyen Majlis Daerah Bera.

Turut hadir ialah Pengerusi Jawatankuasa Kerja Raya, Pengangkutan dan Kesihatan Pahang Datuk Seri Norolazali Sulaiman yang juga Ahli Dewan Undangan Negeri (ADUN) Guai.Perdana Menteri berkata demikian apabila ditanya mengenai kemungkinan berlaku kenaikan harga barang selepas pengguna komersial dan industri akan dikenakan surcaj 3.70 sen/Kilowatt jam (kWj) dan tiada lagi rebat 2 sen/kWj seperti yang diberikan sebelum ini.Berhubung ketiadaan rebat selepas ini, Ismail berkata kerajaan telah berbelanja besar dalam memberikan subsidi kepada pemain industri dan syarikat, iaitu lebih RM1 bilion kepada pihak terlibat sebelum ini."Konsep subsidi ini adalah salah kerana ia diberikan kepada syarikat besar, sedangkan subsidi sepatutnya diberikan kepada golongan sasar seperti mereka yang miskin. Kita sekarang dalam proses mahu memperbetulkan konsep ini supaya dijadikan subsidi bersasar. Sebab itu, dari segi perubahan tarif elektrik, saya telah tegaskan bahawa semua pengguna domestik tidak akan dibebankan dengan kenaikan, tidak kira besar atau kecil rumah, B40 atau M40 semuanya tidak akan terlibat," katanya.Pada perkembangan berkaitan, Ismail Sabri yang juga Ahli Parlimen Bera berkata isu berkaitan kenaikan harga barang akan dibincangkan secara terperinci pada Mesyuarat Jawatankuasa Kabinet mengenai kos sara hidup yang akan bersidang Isnin ini.Mesyuarat bagi mencari kaedah mengurangkan tekanan kenaikan harga barang itu akan melibatkan pembentangan daripada kementerian terlibat seperti KPDNHEP, Kementerian Pertanian dan Industri Makanan (MAFI) dan Kementerian Pengangkutan.Ismail Sabri berkata, untuk kali pertama, Gabungan Persatuan-Persatuan Pengguna Malaysia (FOMCA) dan Persatuan Pengguna Pulau Pinang (CAP) turut dijemput dalam mesyuarat ini untuk mengemukakan pandangan mereka bagi mengurangkan kenaikan harga barang.


Jenazah empat beranak terbabit kemalangan di Bentong selamat dikebumikan hari ini

KOTA BHARU, 29 Januari - Jenazah empat beranak yang maut selepas kenderaan mereka dirempuh kenderaan pikap di Kilometer (KM) 2, Jalan Lebu ke Mempaga berhampiran susur ke Lebuh Raya Central Spine Road (CSR) di Bentong petang semalam, selamat dikebumikan pagi tadi. Semua mangsa dikebumikan dalam satu liang lahad di Tanah Perkuburan Islam Kampung Panchor, Pengkalan Chepa di Kota Bharu, jam 9.50 pagi.  Terdahulu, jenazah empat beranak, Raihan Mohamad, 43 tahun dan tiga anaknya iaitu Ahda Dalili Mohd Nazri, 14 tahun Ahmad Muaz, 7 tahun dan Ahda Imtinan berusia lima tahun tiba di kawasan perkuburan pada jam 8.30 pagi dengan van jenazah selepas disembahyangkan di Masjid As-Siddiqin.  Sementara itu, suami mangsa yang juga pemandu kenderaan, Mohd Nazri Hamid, 44 tahun ketika ditemui di rumah mertuanya di Kampung Panchor berkata dia redha atas apa yang berlaku dan menyifatkan kejadian itu adalah ketentuan Allah SWT.  "Sebelum kita mulakan perjalanan, kami seperti kebiasaan maksudnya tiadalah tanda-tanda atau perubahan ketara yang saya perasan, sama ada pada orang rumah saya atau anak-anak," kata Nazri kepada pemberita. Dua lagi anak pasangan berkenaan terselamat iaitu anak kedua dan ketiga Ahmad Awaz, 12 tahun dan Ahdan Fasihah, 11 tahun kerana menaiki kereta abang kepada Allahyarham Raihan Mohamad.  Semalam, perjalanan keluarga terbabit untuk menghadiri majlis perkahwinan di Kuala Lumpur berakhir tragedi apabila empat maut selepas kenderaan yang dinaiki mereka dirempuh sebuah pikap yang pemandunya dipercayai di bawah pengaruh dadah pada pukul 2 petang.  Pemandu kenderaan pikap itu dilaporkan hanya mengalami cedera ringan.  Siasatan awal polis berdasarkan maklumat saksi kejadian mendapati pemandu pikap berusia 44 tahun itu dipercayai melanggar lampu isyarat merah sebelum merempuh kenderaan mangsa dari hadapan.  Siasatan juga mendapati pemandu Nissan Navara berkenaan memiliki tujuh rekod jenayah lampau berkaitan dadah.


Curi barang berharga dan pecah kenderaan, lelaki warga asing berjaya ditahan

JOHOR BAHRU, 29 Januari - Seorang lelaki warga asing berumur 43 tahun ditahan polis di Taman Mount Austin, Johor Bahru, Johor, kelmarin dipercayai terlibat kes kecurian barang berharga dan pecah kenderaan.  Ketua Polis Daerah Johor Bahru Selatan, Asisten Komisioner Raub Selamat memaklumkan suspek ditahan selepas berada dalam keadaan mencurigakan di kawasan petak parkir kenderaan.  "Hasil soal siasat mendapati suspek aktif melakukan kegiatan mencuri barang berharga di dalam kenderaan di sekitar kawasan tersebut sejak Perintah Kawalan Pergerakan (PKP)," katanya kepada media. Suspek menggunakan modus operandi, memecahkan cermin kenderaan menggunakan palam pencucuh, dan menyasarkan barangan seperti komputer riba.Suspek direman sehingga 4 Februari dan kes disiasat mengikut Seksyen 379 Kanun Keseksaan.


JPJ bekukan cuti anggota penguat kuasa sempena sambutan Tahun Baharu Cina

KUALA PILAH, 29 Januari - Cuti semua anggota penguat kuasa Jabatan Pengangkutan Jalan (JPJ) dibekukan sepanjang tempoh penguatkuasaan khas sempena musim perayaan Tahun Baharu Cina yang berlangsung sehingga 8 Februari depan.Menurut Timbalan Ketua Pengarah Perancangan dan Operasi JPJ, Aedy Fadly Ramli, ia melibatkan seramai 2,500 anggota termasuk 118 anggota dari JPJ Negeri Sembilan.Ia berikutan jumlah kenderaan di jalan raya dijangka bertambah lebih 100 peratus berbanding tahun lalu sempena cuti perayaan Tahun Baharu Cina selepas ramai yang mengambil kesempatan pulang ke kampung susulan tidak dapat berbuat demikian akibat pelaksanaan Perintah Kawalan Pergerakan (PKP) pada tahun lalu."Semua anggota penguat kuasa JPJ digerakkan ke seluruh negara untuk memastikan perjalanan orang ramai selamat sepanjang tempoh kempen keselamatan jalan raya ini sehingga 8 Februari," kata Aedy kepada media selepas ditemui pada Majlis Pelancaran Op Tahun Baharu Cina Peringkat Negeri Sembilan di Dataran Melang, di sini.Dalam pada itu, JPJ turut melaksana perintah larangan pemanduan kenderaan barangan yang berkuat kuasa dua hari sebelum dan dua hari selepas perayaan Tahun Baharu Cina iaitu pada Ahad dan Isnin ini serta 3 dan 4 Februari depan.Larangan tersebut bertujuan mengelak risiko berlakunya nahas jalan raya akibat pertambahan aliran trafik antara kenderaan berat dengan kenderaan ringan di jalan raya dan lebuh raya, selain mengelak kesesakan lalu lintas.


Tengku Zafrul perjelas isu berbangkit berkait Genting Hong Kong

PUTRAJAYA, 29 Januari- Keputusan untuk memberikan pinjaman kepada mana-mana pihak bukan ditentukan oleh Menteri Kewangan, Kementerian Kewangan (MOF) atau pemegang saham tetapi oleh bank-bank yang terlibat itu sendiri.Menteri Kewangan, Tengku Datuk Seri Zafrul Tengku Abdul Aziz berkata setiap bank mempunyai proses usaha wajar dan penilaian kredit oleh Jawatankuasa Kredit masing-masing bagi menilai keupayaan bakal peminjam untuk membayar balik pinjaman mereka.“Dari segi dasar, Bank Negara Malaysia telah menetapkan garis panduan yang perlu dipatuhi dan selagi bank-bank ini mematuhi garis panduan yang ditetapkan mereka bebas untuk memberi pinjaman mengikut budi bicara mereka,” katanya dalam satu kenyataan hari ini.Beliau berkata demikian bagi menjawab isu yang dibangkitkan oleh Presiden Parti Keadilan Rakyat (PKR), Datuk Seri Anwar Ibrahim tentang pemberian pinjaman kepada Genting Hong Kong yang antaranya melibatkan bank-bank dari Malaysia.Turut dibangkitkan adalah tentang peranan Khazanah, Kumpulan Wang Simpanan Pekerja (KWSP) dan Permodalan Nasional Berhad (PNB) sebagai pemegang saham di dalam bank yang terlibat.“Pemegang saham tidak terlibat di dalam operasi harian sesebuah syarikat dan operasi harian bank diserahkan kepada pengurusan bank itu sendiri maka jika Menteri Kewangan atau pemegang saham campur tangan di dalam urusan harian bank-bank di Malaysia, jelas sekali ini tidak betul dari sudut governans dan tadbir urus.“Saya yakin sebagai seorang bekas Menteri Kewangan, Datuk Seri Anwar juga sedia maklum tentang perbezaan antara peranan ahli lembaga pengarah dan pengurusan syarikat,” ujarnya.Mengulas lanjut mengenai isu pinjaman tanpa cagaran pula, beliau menegaskan ia bukan sesuatu yang luar biasa dan pihak bank boleh meluluskan pinjaman tanpa cagaran berdasarkan kesanggupan mereka mengambil risiko pada peringkat dalaman, penilaian kredit yang memenuhi kriteria dan kelulusan berdasarkan proses tadbir urus dalaman.“Tambahan pula, dalam kes Genting Hong Kong, pinjaman telah diluluskan sebelum COVID-19 melanda. Genting Hong Kong ini adalah syarikat dalam sektor libur termasuklah pelancongan dan apabila COVID-19 melanda, banyak syarikat yang bergantung kepada pelancongan terjejas yang sudah tentu tidak dapat dijangka semasa pinjaman diluluskan.“Harus diingat bahawa bukan sahaja bank tempatan yang memberikan pinjaman tanpa cagaran kepada Genting Hong Kong namun bank-bank dari luar negara turut terlibat dan mereka juga perlu mematuhi garis panduan dalaman serta garis panduan bank pusat masing-masing sebelum memberikan pinjaman,” katanya.Bagi mengulas mengenai pemberian pinjaman kepada syarikat perjudian seperti Genting, Tengku Zafrul menjelaskan bahawa sektor perbankan Islam Malaysia amat progresif dan ia membolehkan perbezaan di antara aset-aset syariah dan konvensional."Jadi, kalau isu ini benar-benar penting, mengapa semasa Datuk Seri menjadi Menteri Kewangan, tiada arahan dikeluarkan kepada bank-bank tempatan supaya tidak memberi pinjaman kepada Kumpulan Genting?,"katanya.Tengku Zafrul juga kesal dengan kenyataan tentang pengisytiharan Genting Hong Kong sebagai muflis namun beliau menegaskan bahawa bank-bank yang terlibat dan sektor perbankan Malaysia secara keseluruhannya amatlah berdaya tahan dalam mengharungi pelbagai cabaran operasi perniagaan semasa.Jelasnya sistem perbankan Malaysia telah diperkukuhkan dan kini lebih berdaya tahan di mana kini nisbah pinjaman tak berbayar hanya 1.4 peratus termasuklah peruntukan pinjaman tidak berbayar (NPL) separa bagi pinjaman oleh Genting Hong Kong.“Syarikat Liabiliti Terhad (LLC) pula kekal kuat pada tahap 131.5 peratus berbanding 55.9 peratus pada 1998, jadi sistem kewangan Malaysia kekal kukuh dan tidak timbul sebarang masalah kecairan di pasaran,” ujar beliau.


Datuk Mohd Izhar Ahmad sah keluar BERSATU

JOHOR BAHRU, 29 Januari - Seorang lagi penyandang kerusi Dewan Undangan Negeri (DUN) Johor bertindak keluar daripada Parti Pribumi Bersatu Malaysia (BERSATU).  Kali ini giliran Datuk Mohd Izhar Ahmad yang mengumumkan keluar parti dan melepaskan semua jawatan di dalam BERSATU berkuat kuasa serta-merta. Beliau yang juga bekas EXCO Pelaburan, Pembangunan Usahawan, Koperasi dan Sumber Manusia turut membuat keputusan tidak mempertahankan kerusi DUN Larkin dalam Pilihan Raya Umum Dewan Undangan Negeri (PRU DUN) Johor, kali ini. Keputusan diambil selepas mendapati parti yang disertai semakin hilang hala tuju dan gagal meneruskan agenda penubuhannya. "Dengan ketiadaan saya, boleh beri peluang dan laluan mudah kepada anak-anak muda. Kita perlukan pembaharuan, biarlah kita beri generasi baru untuk mentadbir. Rang undang-undang 18 tahun pun sudah terpakai, maka mereka boleh jadi calon," kata Izhar kepada pemberita. Tindakan beliau tersebut mengikut jejak bekas Ketua Parti Peribumi Bersatu (PPBM) Bahagian Tebrau, Mazlan Bujang yang mengumumkan keluar parti, Khamis lalu.  Pada Pilihan Raya Umum (PRU) ke-14 pada 2018, beliau yang bertanding atas tiket Pakatan Harapan, memenangi kerusi DUN Larkin dengan majoriti 8,590 undi mengalahkan calon BN dan PAS ketika itu.


Syarikat ASB Sdn Bhd, mampu penuhi permintaan pemain industri minyak dan gas serta logistik di Labuan

LABUAN, 29 Januari - Perancangan pembangunan mampan yang dikendalikan Asian Supply Base Sendirian Berhad mampu merancakkan lagi sektor minyak dan gas serta perkhidmatan logistik di Labuan.  Timbalan Menteri Kewangan dua, Tuan Yamani Hafez Musa berkata pelan perkhidmatan yang disediakan syarikat itu disambut baik selain mampu menampung permintaan pemain-pemain industri berkenaan.  "Kita melihat juga ruang-ruang dan peluang-peluang baharu yang boleh dibina oleh ASB, namun seperti yang saya katakan tadi tanah di Labuan ini agak mahal dan harga terhad. Jadi mereka mencari jalan macam mana mengembangkan saiz tanah di sini supaya ia boleh menampung permintaan daripada pemain-pemain industri minyak dan gas di masa-masa akan datang," kata Yamani kepada pemberita, selepas mengadakan lawatan kerja rasmi ke Labuan.  Hadir sama Pengerusi ASB Sdn Bhd, Datuk Suhaili Abdul Rahman dan Ketua Pegawai Eksekutif ASB Sdn Bhd, Japar Esteban. Dalam pada itu, syarikat itu telah beroperasi hampir 38 tahun dalam bidang logistik minyak dan gas setelah berdaftar di bawah Kementerian Kewangan pada tahun 1984.


RTM sambut baik hasrat kerajaan sebagai medium untuk calon PRU DUN Johor berkempen

JOHOR BAHRU, 29 Januari - Jabatan Penyiaran Malaysia (RTM) menyambut baik hasrat kerajaan yang mahu RTM menjadi salah satu medium kempen untuk calon-calon bakal bertanding semasa Pilihan Raya Umum Dewan Undangan Negeri (PRU DUN) Johor.  Ketua Pengarah Penyiaran, Datuk Che Roslan Che Daud berkata RTM juga sudah bersedia memberi liputan mengikut dasar-dasar ditetapkan Kementerian Komunikasi dan Multimedia (KKMM). "Kita akan benarkan, dengan syarat dia tidak mengganggu sensitiviti dan dasar-dasar kementerian dan kita akan pastikan ia dilakukan dalam suasana harmoni selari dengan hasrat Yang Berhormat Menteri," kata Che Roslan kepada media selepas Majlis Perjumpaan Ketua Pengarah Penyiaran bersama kakitangan RTM Johor. Tambahnya, RTM sudah merangka pelan liputan PRU DUN Johor dalam bentuk berita dan bukan berita antaranya dalam Selamat Pagi Malaysia dan Bicarawara. Liputan ‘grandstand’ juga akan dibuat semasa proses pilihan raya tersebut.Dalam pada itu, Che Roslan turut memaklumkan RTM meletakkan sasaran hasil pendapatan keseluruhan bagi tahun ini adalah sebanyak RM100 juta.Sokongan RTM negeri amat penting dalam merealisasikan sasaran itu, memandangkan RM20 juta daripadanya disasarkan menerusi platform radio.Justeru Ketua Pengarah Penyiaran, Datuk Che Roslan Che Daud mahu RTM memainkan peranan mempromosikan pakej-pakej iklan untuk mencapai hasrat itu. "Saya sudah maklumkan kepada bahagian promosi untuk kita lihat kembali insentif yang kita boleh beri atau perkara-perkara lain. Kita mahu galakkan penglibatan orang ramai menyiarkan iklan menerusi RTM," tambahnya. Jelasnya, sasaran itu supaya RTM memperoleh pendapatan lebih tinggi berbanding tahun-tahun sebelumnya.


Pembubaran PRU DUN Johor bukan kehendak peribadi - Annuar Musa

JOHOR BAHRU, 29 Januari - Kenyataan Presiden PAS, Tan Sri Abdul Hadi Awang bahawa Pilihan Raya Umum (PRU) Dewan Undangan Negeri (DUN) Johor diadakan kerana mengikut kehendak ‘kluster mahkamah’ adalah tidak mengikut fakta.Sebaliknya, ia pandangan mengikut sumber maklumat tidak sahih.Ketua UMNO Bahagian Ketereh, Tan Sri Annuar Musa berkata keputusan membubarkan DUN Johor bukan kehendak peribadi Menteri Besar, Datuk Hasni Mohammad.  "Menteri Besar Johor tidak buat keputusan bersendirian, Yang Berhormat Menteri Besar sebagai ketua kerajaan sudah membuat rundingan dengan anggota kerajaan, pimpinan negeri dan pusat dan Menteri Besar menyembah mohon perkenan mengikut Undang-undang Tubuh Negeri Johor kerana kuasa mutlak terletak pada sultan," kata Annuar kepada RTM. Beliau yang juga Menteri Komunikasi dan Multimedia menggesa semua pihak perlu menghormati keputusan itu.Semalam, Tan Sri Abdul Hadi mendakwa PRU DUN Johor merupakan agenda ‘kluster mahkamah’ dalam UMNO.Dalam pada itu, semua pihak yang bertanding semasa PRU DUN Johor, termasuk kepimpinan parti masing-masing dinasihat tidak mengeluarkan kenyataan yang menyinggung mana-mana pihak.Perkara itu katanya boleh merenggangkan hubungan politik antara parti.


Jenazah bekas Yang di-Pertua Negeri Sarawak selamat dikebumikan

KUCHING, 29 Januari- Jenazah bekas Yang di-Pertua Negeri Sarawak, Allahyarham Tun Abang Muhammad Salahuddin Abang Barieng selamat dikebumikan di Tanah Perkuburan Islam Semariang, Kuching, kira-kira pukul 2.30 petang tadi.  Upacara pengebumian diadakan dengan penuh istiadat ketenteraan oleh Batalion ke-10 Rejimen Renjer Diraja.Hadir memberi penghormatan terakhir selain ahli keluarga adalah Yang di-Pertua Negeri, Tun Abdul Taib Mahmud dan isteri, Toh Puan Raghad Kurdi Taib, Ketua Menteri, Tan Sri Abang Johari Tun Openg serta pemimpin-pemimpin tempatan.  Terdahulu, jenazah Allahyarham dibawa ke Masjid Jamek, Petra Jaya pukul 10.30 pagi bagi penghormatan terakhir dan solat jenazah.  Allahyarham meninggal dunia pada pukul 11.47 malam semalam di Pusat Perubatan Normah di Kuching akibat sakit tua.  Allahyarham Tun Salahuddin, lahir pada 27 Ogos 1921, menjadi Yang di-Pertua Negeri Sarawak pada tahun 1977 hingga 1981 dan dilantik semula pada 2001 hingga 2014.  Allahyarham merupakan individu pertama yang berkhidmat sebagai Yang di-Pertua Negeri sebanyak dua kali.  Pada tahun 2000, Allahyarham Tun Salahuddin menjadi pemangku Yang di-Pertua Negeri, menyandang jawatan itu Allahyarham Tun Ahmad Zaidi Adruce tidak dapat menjalankan tugas kerana jatuh sakit.  Allahyarham Tun Ahmad Zaidi meninggal dunia Disember 2000, yang menyaksikan Allahyarham Tun Salahuddin dilantik semula secara tetap ke jawatan itu pada Februari 2001 dengan penggalnya berakhir secara rasmi pada 28 Februari 2014.


Tarif elektrik tidak dinaikkan, demi menjaga kebajikan rakyat - Annuar Musa

JOHOR BAHRU, 29 Januari - Keputusan kerajaan untuk tidak menaikkan tarif elektrik kepada lebih sembilan juta pengguna domestik bertujuan menjaga kebajikan rakyat secara menyeluruh, terutamanya yang terjejas akibat COVID-19 dan banjir.  Menteri Komunikasi dan Multimedia, Tan Sri Annuar Musa berkata keputusan itu menyebabkan kerajaan perlu meneruskan subsidi lebih RM700 juta bagi memastikan rakyat tidak perlu membayar bil tambahan.  "Bukan tidak naik itu ertinya tiada kos kepada kerajaan, tidak. Kerajaan perlu ambil satu dana lain untuk memberikan subsidi supaya Tenaga Nasional (TNB) kekal sebagai penjana yang kukuh. Kita tidak mahu ada masalah dia bankrap, rugi dan sebagainya," katanya kepada media selepas diminta mengulas keputusan kerajaan tidak menaikkan tarif elektrik. Terdahulu, beliau mengadakan lawatan kerja ke RTM Johor.  Jelasnya, Perdana Menteri, Datuk Seri Ismail Sabri Yaakob sentiasa meletakkan rakyat nombor satu dan tidak mahu menambah beban rakyat yang sudah terjejas akibat COVID-19.  Sebelum ini, Kementerian Tenaga dan Sumber Asli (KeTSA) memaklumkan kerajaan akan mengumumkan tarif baharu elektrik bagi 2022 hingga 2024 dan sudah dibincang di peringkat kabinet. Ia susulan peningkatan kos bahan api dan kos penjanaan sebanyak RM1.67 bilion antara 1 Julai hingga 31 Disember akibat kenaikan harga arang batu yang tinggi di pasaran.


Perdana Menteri ucap takziah kepada keluarga bekas Yang Dipertua Negeri Sarawak

KUALA LUMPUR, 29 Januari- Perdana Menteri, Datuk Seri Ismail Sabri Yaakob mengucapkan takziah kepada seluruh ahli keluarga bekas Yang Dipertua Negeri Sarawak Tun Abang Muhammad Salahuddin Abang Barieng yang meninggal dunia malam tadi.Beliau menyifatkan Tun Salahuddin sebagai seorang tokoh yang banyak berjasa untuk rakyat Sarawak dan pembangunan negeri itu."Semoga Allah SWT mencucuri rahmat ke atas roh Allahyarham dan menempatkannya bersama dengan roh orang yang beriman dan beramal soleh,” katanya di dalam catatan di Facebooknya hari ini.Tun Salahuddin, 100, yang merupakan individu pertama berkhidmat sebagai Yang Dipertua Negeri sebanyak dua kali, meninggal dunia pada 11.47 malam tadi di Pusat Perubatan Normah di Kuching Sarawak akibat sakit tua.Lahir pada 27 Ogos 1921, beliau menjadi Yang Dipertua Negeri Sarawak dari 1977 hingga 1981 dan dilantik semula memegang jawatan itu pada 2001 hingga 2014. - BERNAMA


Agong, Permaisuri ucap takziah kepada keluarga Tun Abang Muhammad Salahuddin

KUALA LUMPUR, 29 Januari- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga bekas Yang Dipertua Negeri Sarawak Tun Abang Muhammad Salahuddin Abang Barieng yang meninggal dunia malam tadi.Turut menzahirkan ucapan takziah atas pemergian Abang Muhammad Salahuddin ialah Raja Permaisuri Agong Tunku Hajah Azizah Aminah Maimunah Iskandariah.Menerusi catatan di Facebook Istana Negara, Seri Paduka berdua menzahirkan rasa sedih dengan pemergian itu dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini."Seri Paduka berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin," menurut catatan itu.Al-Sultan Abdullah dan Tunku Azizah amat menghargai dan menyanjung tinggi khidmat bakti, jasa serta pengorbanan Allahyarham kepada Negeri Sarawak serta negara.Abang Muhammad Salahuddin, 100, yang merupakan individu pertama berkhidmat sebagai Yang Dipertua Negeri sebanyak dua kali meninggal dunia pada 11.47 malam tadi di Pusat Perubatan Normah di Kuching, Sarawak akibat sakit tua.Lahir pada 27 Ogos 1921, beliau menjadi Yang Dipertua Negeri Sarawak dari 1977 hingga 1981 dan dilantik semula memegang jawatan itu pada 2001 hingga 2014. - BERNAMA


Bantuan pascabanjir Selangor: MBSA sumbang 1,525 periuk serba guna

SHAH ALAM, 29 Januari- Majlis Bandaraya Shah Alam (MBSA) menyumbang 1,525 periuk serba guna kepada penduduk terjejas banjir di empat lokasi di bawah pentadbirannya.Daripada jumlah itu, 635 unit di Taman Sri Muda Seksyen 25, 400 unit di Padang Jawa Seksyen 17, 240 unit di Kampung Lanchong Jaya Seksyen 28 dan 250 unit di Kampung Kebun Bunga Batu 3.Datuk Bandar Shah Alam, Datuk Zamani Ahmad Mansor berkata inisiatif itu sebagai langkah susulan meringankan beban penduduk yang kehilangan harta benda akibat bah besar Disember lalu.  "Yang ini adalah merupakan sumbangan daripada 'richwork' yang memberikan sumbangan kepada kita sebanyak RM500,000 dan kita akan tukarkan kepada barang-barang elektrik."Ini merupakan fasa pertama, kita ada lagi fasa kedua kerana sekarang ini agak susah sikit kita nak dapat 'direct' sekali banyak, jadi kita akan ada akan datang lagi untuk barangan- barangan keperluan lain keperluan dan ini merupakan sumbangan hasil usaha kita untuk menyantuni mereka yang terkesan akibat banjir," katanya selepas majlis pelepasan program edaran barangan sumbangan banjir di sekitar Shah Alam.


Bantuan pascabanjir Selangor: LZS peruntuk RM7.5 juta bantu masjid, surau, sekolah agama

KUALA LANGAT, 29 Januari- Sebanyak RM7.5 juta diperuntukkan Lembaga Zakat Selangor (LZS) bagi membantu 150 masjid, surau dan sekolah agama di negeri itu yang terjejas teruk akibat banjir Disember lalu.  Melalui peruntukan pascabanjir itu, setiap masjid, surau dan sekolah agama menerima sumbangan zakat maksimum sehingga RM50,000.Menurut Ketua Pegawai Eksekutif LZS, Saipolyazan M Yusop, sumbangan itu bagi menggantikan karpet, peralatan masjid, perabot sekolah dan buku teks yang musnah.        "Ini salah satu usaha zakat untuk membantu sekolah dan juga institusi agama termasuk tahfiz di Selangor, sekolah KAFA, masjid, surau dan sebagainya  dan kita mengharapkan anak-anak dan guru-guru yang dapat bantuan sumbangan zakat ini mendoakan Zakat Selangor dan mendoakan pembayar zakat ini untuk terus membantu dan juga menyalurkan zakat ke LZS," katanya selepas menyempurnakan majlis penyerahan simbolik bantuan baik pulih institusi agama, pascabanjir di KAFA Integrasi Rancangan Tanah Belia Bukit Changgang, Kuala Langat.  LZS menyerahkan sumbangan kerusi dan meja berjumlah RM128,000 kepada KAFA Integrasi Rancangan Tanah Belia Bukit Changgang kepada Timbalan Pengarah Operasi JAIS, Salwana Ahmad Dahlan.Selain itu, turut diserahkan sumbangan pembelian karpet kepada Masjid Ar-Rahmah, Bukit Changgang yang bernilai RM70,000.


Glamping tarikan baharu Pulau Besar

PULAU BESAR, 29 Januari- Glamping atau ‘glamorous camping’ bakal menjadi tarikan terbaru di Pulau Besar, Melaka.  Exco Pelancongan, Warisan dan Kebudayaan negeri, Datuk Muhammad Jailani Khamis berkata, aktiviti itu sebagai langkah usaha menarik kedatangan pelancong ke salah sebuah destinasi eko pelancongan Melaka.  Menurut beliau, usaha pembersihan tapak glamping yang berkeluasan 200 meter di sepanjang persisiran pantai Pulau Besar sudah dilaksana Majlis Pembangunan Pulau-pulau Melaka (MPPM).  Selepas ini, pihaknya akan memohon peruntukan daripada Kementerian Pelancongan, Kesenian dan Kebudayaan untuk pembangunan infrastruktur asas seperti tandas awam dan surau di tapak berkenaan.  Tapak glamping itu bakal dibuka kepada orang awam pada Jun depan apabila sudah lengkap segala kemudahan asas. "Kita mungkin akan bekerjasama dgn Majlis Pembangunan Pulau-Pulau Melaka, kerajaan negeri dan UPEN utk mengadakan tapak pertama glamping eco tourism di penghujung persisiran pantai yang dimiliki dan dikelolakan oleh Majlis Pulau-Pulau Negeri Melaka," kata Muhammad Jailani.Apa yang diharapkan pihaknya, pengunjung dapat menjaga kebersihan sekaligus terus mengekalkan keindahan pulau berkenaan.  Beliau ditemui pemberita selepas melancarkan Program Pulau Besar New Year Challenge 2022. Program disertai 120 peserta daripada 60 pasukan yang perlu melengkapkan empat disiplin perlumbaan iaitu berlari, menunggang basikal lasak, ‘wall climbing’ dan meneroka sekitar Pulau Besar serta Pulau Burung.


JPJ Kedah periksa bas ekspress

ALOR SETAR, 29 Januari- Berikutan ramai yang dijangka pulang ke kampung halaman termasuk menggunakan perkhidamatan bas ekspress, Jabatan Pengangkutan Jalan JPJ Kedah telah menjalankan pemeriksaan ke atas bas-bas di depot -depot sekitar negeri itu. Pengarah JPJ Kedah Abdul Rahman Emang Anyie berkata dalam pemeriksaan tersebut lima notis PG1 telah dikeluarkan atas kesalahan teknikal. Katanya pemeriksaan dilakukan terhadap 22 buah bas dan hanya bas yang lulus pemeriksaan sahaja akan dibenarkan beroperasi. Kesalahan teknikal tersebut dibawah kaedah -kaedah pengangkutan jalan seperti cermin retak dan penggunaan kaca atau bahan lut sinar yang tidak dibenarkan iaitu cermin gelap. Pemeriksaan bertujuan memastikan bas yang digunakan pada musim perayaan sentiasa berada dalam keadaan baik sepenuhnya dan menjamin keselamatan pengguna. Antara aspek teknikal yang diberi perhatian semasa pemeriksaan adalah brek,tayar, lampu pembalik cahaya dan sijil pemeriksaan PUSPAKOM.


Calon bertanding untuk PRU DUN Johor, boleh guna saluran RTM sebagai medium berkempen

JOHOR BAHRU, 29 Januari - Calon-calon bertanding bagi Pilihan Raya Umum, PRU Dewan Negeri Johor boleh menggunakan semua saluran RTM sebagai salah satu medium berkempen.

Ini termasuk calon daripada parti pembangkang dan bebas.

Langkah ini jelas Menteri Komunikasi dan Multimedia, Tan Sri Annuar Musa, bagi melengkapkan proses demokrasi seterusnya mewujudkan demokrasi matang.  Calon berpeluang menyampaikan mesej-mesej mereka untuk lebih dikenali masyarakat, dan membolehkan pengundi membuat keputusan untuk memilih wakil rakyat masing-masing.

"Kita juga faham dgn sop bar itu ada sikit limitation pergerakan calon secara individu, maka disitu di mana ada ruang yg rtm boleh mainkan peranan emmberi ruangan2 sesuai utk mereka dgn secara adil dan saksama", kata Tan Sri Annuar Musa ditemui selepas mengadakan lawatan kerja ke RTM Johor di Johor Bahru. Jelasnya, RTM juga berperanan menyampaikan maklumat sahih dan tepat, khususnya berkaitan pilihan raya, kepada pengundi-pengundi di Johor, melalui platform radio dan televisyen.


Pemandu 4X4 positif dadah sebabkan kematian empat sekeluarga

BENTONG, 29 Januari- Pemandu yang merempuh lima sekeluarga yang mengakibatkan ibu dan tiga anaknya maut, semalam dipercayai memandu ketika dibawah pengaruh dadah.  Menurut Ketua Polis Daerah Bentong, Superintenden Polis Zaiham Mohd Kahar, ujian air kencing mendapati pemandu yang berumur 44 tahun itu positif dadah jenis methamphetamine dan mempunyai tujuh kes lampau melibatkan dadah. Zaiham memberitahu polis turut menemui satu straw lutsinar berisi hablur jernih dipercayai berisi methamphetamine dan menahan reman pemandu tersebut,hari ini.  Kes disiasat dibawah seksyen 12(2) Akta Dadah Berbahaya 1952 yang membawa hukuman denda tidak lebih RM100,000 atau penjara tidak lebih 5 tahun atau kedua-keduanya.  Dia turut disiasat dibawah seksyen 15 (1)(a) Akta Dadah Berbahaya 1952 yang membawa hukuman tidak lebih RM5,000 atau penjara tidak lebih 2 tahun dan pengawasan antara 2 hingga 3 tahun.  Dan turut disiasat dibawah Seksyen 44 (1) Akta pengangkutan Jalan 1987 yang membawa hukuman penjara antara 10 hingga 15 tahun dan denda antara RM50,000 hingga RM100,000. Pada Jumaat lalu, lima sekeluarga menaiki kenderaan Vellfire dipandu seorang guru Mohd Nazri Hamid, 44 tahun telah cedera di tangan kirinya akibat kemalangan tersebut.  Sementara, isterinya Raihan Mohamad, 43 tahun, anak perempuan mereka Ahda Dalili Mohd Nazri 14 tahun, anak lelaki Ahmad Muaz Mohd Nazri 7 tahun, serta anak perempuan bongsu Ahda Imtinan Mohd Nazri berusia 4 tahun terbunuh dalam kemalangan itu.  Kesemua mereka meninggal dunia di tempat kejadian akibat tersepit dan mengalami kecederaan parah pada bahagian kepala serta anggota badan.  Kejadian berlaku ketika, mangsa menaiki kenderaan pelbagai guna (MPV) jenis Toyota Vellfire dikatakan dalam perjalanan dari Gua Musang Kelantan menuju ke Kuala Lumpur untuk menghadiri satu majlis perkahwinan telah dirempuh sebuah kenderaan pacuan empat roda (4x4) jenis Nissan Navara.  Kemalangan berlaku di kilometer 2 di simpang lampu isyarat, Kampung Lebu Mempaga di susur Lebuhraya Central Spine Road kenderaan pacuan empat roda Nissan Navara yang datang dari arah bertentangan telah melanggar lampu isyarat dan merempuh vellfire tersebut.


PM ucap takziah kepada keluarga bekas Yang Dipertua Negeri Sarawak

KUALA LUMPUR, 29 Januari- Datuk Seri Ismail Sabri Yaakob mengucapkan takziah kepada seluruh ahli keluarga bekas Yang Dipertua Negeri Sarawak Tun Abang Muhammad Salahuddin Abang Barieng yang meninggal dunia malam tadi.Perdana Menteri menyifatkan Tun Salahuddin sebagai seorang tokoh yang banyak berjasa untuk rakyat Sarawak dan pembangunan negeri itu."Semoga Allah SWT mencucuri rahmat ke atas roh Allahyarham dan menempatkannya bersama dengan roh orang yang beriman dan beramal soleh,” katanya di dalam catatan di Facebooknya hari ini. Tun Salahuddin, 100, yang merupakan individu pertama berkhidmat sebagai Yang Dipertua Negeri sebanyak dua kali, meninggal dunia pada 11.47 malam tadi di Pusat Perubatan Normah di Kuching, Sarawak akibat sakit tua.Lahir pada 27 Ogos 1921, beliau menjadi Yang Dipertua Negeri Sarawak dari 1977 hingga 1981 dan dilantik semula memegang jawatan itu pada 2001 hingga 2014.


Dos Penggalak: Lebih 11 juta populasi dewasa negara telah terima suntikan

PUTRAJAYA, 29 Januari - Sebanyak 11,710,970 individu atau 50% daripada populasi dewasa di negara ini telah menerima dos penggalak vaksin COVID-19 setakat malam tadi.

Menurut data Kementerian Kesihatan menerusi lawan COVIDNOW, sejumlah 178,567 dos vaksin diberikan semalam, meliputi 1,635 dos pertama, 2,573 dos kedua dan 174,359 lagi dos penggalak.

Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kepada 63,284,490 dos termasuk jumlah penerima dos dos penggalak.

Sementara itu, data sama menunjukkan sebanyak 22,923,144 individu atau 97.9%populasi dewasa di negara ini telah melengkapkan dos vaksin COVID-19 mereka.

Bagi populasi remaja berusia 12 hingga 17 tahun pula, sebanyak 2,787,267 individu atau 88.6% telah melengkapkan vaksinasi mereka.

Sebanyak 12 kes kematian direkodkan semalam dengan satu daripadanya merupakan kematian di luar hospital (BID).

Johor dan Perak mencatatkan angka kematian tertinggi dengan masing-masing tiga kes, diikuti Pahang dan Sabah merekodkan masing-masing dua kes, manakala Melaka dan Selangor masing-masing satu kes.


Wartawan cilik Bukit Selambau terima sijil penghargaan APM, tawaran berlakon

LANGKAWI, 29 Januari- Kisah wartawan cilik atau Muhammad Haziq Mohd Asyraf yang tular baru-baru ini mendapat penghargaan daripada pihak Angkatan Pertahanan Awam Malaysia (APM).  Pada majlis tersebut Muhammad Haziq menerima Sijil Penghargaan Pertahanan Awam di atas keprihatinan dan menunjukkan ciri-ciri “Adiwira Cilik” dalam menyampaikan maklumat yang baik semasa kecemasan demi kesejahteraan penduduk setempat bagi mengelakkan sebarang bahaya lain yang boleh berlaku.  Menurut Ketua Pesuruhjaya APM, Yang Amat Setia Ketua Pesuruhjaya Aminnurahim Mohamed, penganugerahan sijil penghargaan ini adalah sebagai tanda prihatin seorang kanak-kanak kepada hidupan liar. Beliau ditemui pada majlis penyampaian sijil penghargaan kepada Muhammad Haziq di Kompleks APM Daerah Langkawi.  Dalam pada itu Muhammad Haziq yang hadir bersama-sama ahli keluarganya juga disajikan dengan pertunjukan Ascending dan Desending oleh anggota Pertahanan Awam Daerah Langkawi selain dibawa menaiki ambulans APM.  Adik Muhammad Haziq mula meraih perhatian apabila dia memuat naik video penemuan ular sawa dalam longkang di Pasar Bukit Selambau  sambil membuat ulasan secara langsung sehingga tular di media sosial.  Video yang meraih lebih 1 juta tontonan itu dikatakan menarik kerana kepetahan Muhammad Haziq yang bertutur dengan lancar seolah-olah pengulas berita.  Sementara itu Muhammad Haqiz turut menerima tawaran berlakon dari sebuah produksi yang berpangkalan di ibu negara.  Namun, Muhammad Haziq terpaksa menolaknya kerana belum bersedia.


POLYCC RIDE@LANGKAWI 2022 bantu promosi sukan pelancongan Langkawi

LANGKAWI, 29 Januari- Langkawi sekali lagi berjaya menarik lebih 200 peserta sukan berbasikal menerusi POLYCC RIDE@LANGKAWI 2022 melibatkan kayuhan sejauh 70 kilometer.  Ia disertai oleh warga Politeknik dan Kolej Komuniti seluruh negara yang bermula di Langkawi Tourism Academy (LTA).  Yang Dipertua Majlis Sukan Politeknik, Azirin Abdul Aziz berkata, ia menjadi program pertama anjuran Majlis Sukan Politeknik selepas negara berdepan COVID-19 selain membantu mempromosikan sektor pelancongan berkosepkan sukan bertaraf antarabangsa di Langkawi.  "Ada zon-zon pendakian dan sebagainya yang sebahagian daripadanya adalah laluan kejohanan LTDL"."Usaha ini juga adalah sebahagian daripada inisiatif kami untuk membantu industri pelancongan di Langkawi khususnya," kata Azirin.  Pada 60km pertama menyaksikan peserta diwajibkan mengayuh pada kelajuan 30km/j dan segmen pecutan adalah pada 10km terakhir.  Ia juga bakal dijadikan acara tahunan berikutan Langkawi sinonim dengan sukan berbasikal bertaraf antarabangsa seperti Iron Man dan Le Tour de Langkawi (LTdL).


Syarikat konsesi lebuh raya diarah buat persediaan rapi, pastikan perjalanan pengguna selamat, lancar

KUALA LUMPUR, 29 Januari - Menjelang sambutan Tahun Baharu Cina yang akan diraikan tidak lama lagi.

Warga kota dijangka menggunakan kesempatan cuti hujung minggu dan cuti musim perayaan untuk pulang ke kampung.

Untuk itu, Lembaga Lebuhraya Malaysia (LLM) mengarahkan kesemua syarikat konsesi lebuh raya membuat persediaan rapi bagi memastikan perjalanan pengguna selamat dan lancar.

Ini berikutan jangkaan berlakunya peningkatan jumlah aliran trafik yang menggunakan lebuh raya sehingga 4.6 juta kenderaan sehari.

LLM dalam kenyataannya memaklumkan, semua kerja pembaikan dan penyelenggaraan melibatkan penutupan lorong di laluan utama lebuh raya akan dihentikan kecuali bagi kerja-kerja yang melibatkan kes kecemasan sahaja.

Semua lorong di plaza tol akan beroperasi selain lorong berlapis tambahan disediakan di plaza tol yang dikenal pasti bakal berlaku kesesakan.

Petugas tambahan juga ditempatkan bagi membantu melancarkan transaksi tol manakala pusat Pengurusan Trafik LLM akan beroperasi selama 24 jam.

Pengguna lebuh raya boleh mendapatkan maklumat keadaan trafik atau bantuan dengan menghubungi Pusat Pengurusan Trafik LLM di talian tertera.


APMM tahan kapal tangki berlabuh tanpa kebenaran di perairan Johor

KOTA TINGGI, 29 Januari- Sebuah kapal tangki tanpa muatan ditahan Agensi Penguatkuasaan Maritim Malaysia di perairan Johor Timur, semalam, disyaki bersauh tanpa kebenaran.  Ketika ditahan, kapal yang berdaftar dari Malobo, Guinea itu berada di kedudukan 8.4 batu nautika timur laut Tanjung Penawar, Kota Tinggi, Johor. Pengarah Maritim Negeri Johor, Laksamana Pertama Maritim Nurul Hizam Zakaria dalam kenyataan medianya berkata, kapal tersebut dikendalikan enam kru warganegara Indonesia berusia antara 25 hingga 58 tahun.Nakhoda kapal gagal mengemukakan dokumen kebenaran bersauh daripada Pengarah Laut Malaysia.  Kes disiasat mengikut Seksyen 491B(1)(L) Ordinan Perkapalan Saudagar 1952. Sabit kesalahan boleh didenda tidak melebihi RM100,000 atau penjara tidak lebih dua tahun, atau kedua-duanya sekali.


Kes COVID-19 kluster pendidikan, 83 kluster sepanjang minggu ini

PUTRAJAYA, 29 Januari - Wabak COVID-19 terus menular di institusi pendidikan negara apabila 83 kluster lagi dilaporkan sepanjang tempoh seminggu lalu.

Ia daripada 110 kluster baharu yang dilaporkan Kementerian Kesihatan (KKM).

Semalam daripada 23 kluster baharu, 19 daripadanya adalah kluster pendidikan manakala selebihnya kluster tempat kerja.

Kluster pendidikan dicatatkan di Selangor sebanyak 5 kluster, Melaka 3 kluster, Johor, Kedah dan Kelantan masing-masing 2 kluster, Pahang, Perak, Perlis, Sabah dan Kuala Lumpur masing-masing 1 kluster.

Sementara itu, angka kes harian baharu terus meningkat semalam dengan sebanyak 5,522 kes dilaporkan.

Ia menjadikan kes kumulatif sebanyak 2,855,930 kes.

Ini kali kedua dalam tempoh minggu ini kes harian baharu mengatasi bilangan lima ribu kes.

Pada 27 Januari, kes harian baharu sebanyak 5,439 kes.

Kali terakhir Malaysia mencatat kes harian baharu sebanyak lima ribu pada 10 Disember 2021 sebanyak 5,058 kes.


AKSB bina loji baharu, selesaikan gangguan air di Gua Musang

GUA MUSANG, 29 Januari- Bagi menyelesaikan masalah bekalan air yang sering membelenggu penduduk di Gua Musang, Air Kelantan Sdn. Bhd (AKSB) akan membina loji baharu iaitu LRA Bukit Chupak dengan kapasiti 10 juta liter sehari.  Projek yang akan di tender pada Februari 2022 itu dijangka siap pada awal 2024. Menurut kenyataan yang dikeluarkan oleh AKSB, untuk penyelesaian jangka masa pendek AKSB akan memasang peralatan bagi mengawal kadar alir air ke Projek Perumahan Rakyat (PPR) dan Bandar Utama.  Selain itu, AKSB akan melaksanakan projek penggantian paip.  Sebelum ini, lebih 3000 penduduk di Gua Musang tertekan apabila sering berdepan masalah bekalan air terputus sehingga menjejaskan rutin kehidupan mereka. Tinjauan RTM mendapati masalah air bukan sahaja berlaku di dua buah bandar malah lebih lima buah kampung turut mengalami masalah gangguan air.  AKSB menasihatkan pengguna agar memaklumkan kepada AKSB sebarang masalah bekalan air terawat yang dihadapi bagi membolehkan tindakan segera diambil.  Selain itu, AKSB boleh dihubungi melalui talian 15777 atau whatsapp ke 019- 5755777 atau email ke This email address is being protected from spambots. You need JavaScript enabled to view it..


MUDA bertanding Pilihan Raya Negeri Johor - Syed Saddiq

JOHOR BAHRU, 29 Januari- Presiden Parti Ikatan Demokratik Malaysia (MUDA) Syed Saddiq Syed Abdul Rahman mengesahkan parti itu akan bertanding pada Pilihan Raya Negeri (PRN) Johor.Syed Saddiq yang juga Ahli Parlimen Muar berkata ia sekali gus menjadikan PRN Johor sebagai negeri pertama parti itu bertanding.“MUDA secara rasminya akan bertanding dalam PRN Johor 2022. Johor adalah permulaan bagi MUDA. MUDA adalah perubahan bagi Johor. “Jadi, marilah kita bersama-sama membina Johor yang bersatu padu dan sejahtera. Mari Bersama MUDA,” kata Syed Saddiq menerusi hantaran dalam laman Facebook rasminya, malam tadi. Syed Saddiq yang juga pengasas MUDA sebelum ini dilaporkan mengumumkan parti itu telah didaftarkan secara rasmi oleh Jabatan Pendaftaran Pertubuhan (RoS) pada 23 Dis 2021.Pada 25 Jan lepas, Pengerusi MUDA Johor Mohd Azrol Ab Rahani dilaporkan berkata Syed Saddiq mungkin bertanding pada PRN Johor selain mempunyai kelebihan kerana berasal dari negeri itu.Pada Pilihan Raya Umum Ke-14 (PRU14), Syed Saddiq yang merupakan calon Pakatan Harapan (PH) daripada Bersatu bertanding atas tiket PKR, menewaskan penyandang kerusi Parlimen Muar Datuk Seri Razali Ibrahim (BN) dan calon PAS Abdul Aziz Talib dengan majoriti 6,953 undi.Jumlah pengundi di Johor mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas susulan pendaftaran automatik Undi18, sekali gus menjadi cabaran kepada parti-parti politik yang bertanding.-BERNAMA


PKPD di Kolej Vokasional Tengku Ampuan Afzan

KUALA LUMPUR, 29 Januari- Perintah Kawalan Pergerakan Diperketat (PKPD) akan dilaksanakan di Kolej Vokasional Tengku Ampuan Afzan, Bentong, Pahang mulai hari ini hingga 11 Februari.Ketua Pengarah Keselamatan Negara, Majlis Keselamatan Negara (MKN), Datuk Rodzi Md Saad, berkata keputusan itu dibuat selepas meneliti pembentangan oleh Kementerian Kesihatan (KKM) mengenai penilaian risiko dan trend jangkitan COVID-19 di lokaliti terbabit.Menurut kenyataan yang dimuat naik di laman Facebook, Rodzi turut memaklumkan tiada pelanjutan dan penamatan PKPD di lokaliti lain dalam negara, setakat semalam.


12 kematian baharu direkodkan, satu BID

KUALA LUMPUR, 29 Januari- Kementerian Kesihatan Malaysia (KKM) melaporkan 12 kematian baharu akibat jangkitan COVID-19 setakat tengah malam tadi.Ini menjadikan jumlah keseluruhan kematian disebabkan jangkitan itu kini sebanyak 31,952 orang.Jumlah kumulatif jangkitan yang dikesan di negara ini membabitkan 2.84 juta kes positif COVID-19.Menurut data KKM di portal COVIDNOW, satu kes kematian yang dilaporkan membabitkan kematian di luar fasiliti kesihatan atau berlaku di luar hospital(BID).Untuk rekod, kes kematian dilaporkan itu turut melibatkan sejumlah kes tertunggak dengan ada antara kes meninggal dunia beberapa minggu lalu.Ini berikutan proses pengesahan mengambil masa,sama ada pesakit meninggal dunia kerana COVID-19 atau disebabkan komplikasi lain.Sementara itu, sebanyak 2,694 kes dirawat di hospital dan 127 pesakit ditempatkan di unit rawatan rapi (ICU).Daripada 127 kes ICU, 57 pesakit memerlukan bantuan pernafasan manakala 70 lagi memerlukan mesin ventilator.Data berkenaan juga menunjukkan terdapat 50,030 kes aktif COVID-19 di seluruh negara setakat kemaskini pada pukul 12 tengah malam tadi.Daripada jumlah itu, 43,145 individu sedang menjalani kuarantin di rumah, manakala seramai 4,064 orang ditempatkan di Pusat Kuarantin dan Rawatan COVID-19 (PKRC).


JPJ siasat sindiket 'lesen terbang', nafi pegawainya terbabit

KUALA LUMPUR, 29 Januari- Jabatan Pengangkutan Jalan (JPJ) memandang serius kenyataan yang dimuat naik pemilik sebuah akaun Twitter. yang mendakwa terdapat pegawai JPJ terlibat dalam ‘sindiket lesen terbang’.Ketua Pengarahnya, Datuk Zailani Hashim menerusi satu kenyataan berkata, pihaknya amat kesal dengan tohmahan tersebut yang secara langsung mencalarkan imej dan reputasi jabatan ini.Menurutnya, pemilik akaun itu turut berkongsi tangkap layar akaun Instagram yang menggunakan nama Smart Driving School di mana ia menawarkan khidmat mendapatkan lesen memandu tanpa perlu hadir ke kelas atau apa-apa jua ujian memandu.“Modus operandi itu seringkali digunakan sindiket ini melalui platform media sosial dengan mempromosikan ‘iklan lesen terbang’.“Promosi itu turut menggunakan gambar Lesen Memandu Malaysia bagi meyakinkan orang ramai membuat pembayaran terus secara transaksi dalam talian, bagi mendapatkan lesen memandu.“Apabila pembayaran dibuat, sindiket ini akan menghilangkan diri daripada mangsa tanpa memberikan lesen memandu yang tidak sah tersebut,” katanya.Katanya, pihaknya akan mengambil tindakan susulan terhadap dakwaan itu termasuk bekerjasama dengan Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM).JPJ berkata, siasatan lanjut akan dilakukan bagi mengesan pemilik akaun di media sosial yang menjalankan operasi sindiket penipuan ini, bagi membendung jenayah siber seumpamanya daripada terus berleluasa.Katanya, JPJ juga ingin menegaskan bahawa jabatan sekali-kali tidak akan berkompromi dengan sebarang bentuk salah laku yang melibatkan warga kerja JPJ yang melibatkan integriti, salah guna kuasa dan rasuah."Pelbagai pendekatan telah dilaksanakan JPJ dalam mengekang penglibatan warga kerja JPJ daripada terlibat aktiviti yang tidak berintegriti, antaranya inisiatif pembangunan sistem yang mewajibkan pengesahan ID penyelia atau pegawai kanan sebelum sebarang transaksi pengeluaran lesen memandu dilaksanakan serta pemantauan dan pengauditan urusniaga melalui garis panduan ditetapkan seperti yang digariskan di bawah ISO 37001 Anti-Bribery Management Systems (ABMS),"katanya lagi.Justeru, orang ramai diingatkan agar tidak mudah terpengaruh dengan sebarang bentuk tawaran lesen memandu yang tidak mengikut prosedur, peraturan dan undang-undang digariskan jabatan itu.Sebarang keraguan mengenai perkara itu boleh dikemukakan ke emel This email address is being protected from spambots. You need JavaScript enabled to view it.


Bekas TYT Sarawak Tun Salahuddin meninggal dunia

KUCHING, 29 Januari- Bekas Yang Dipertua Negeri Sarawak Tun Abang Muhammad Salahuddin Abang Barieng, 100, meninggal dunia pada 11.47 malam pada Jumaat, di Pusat Perubatan Normah di sini akibat sakit tua.Perkara itu disahkan oleh menantu Allahyarham, Wan Ibrahim Omar. Beliau berkata jenazah Allahyarham akan dikebumikan di Tanah Perkuburan Islam Semariang namun waktunya belum diputuskan.Tun Salahuddin, yang lahir pada 27 Ogos 1921, menjadi Yang Dipertua Negeri Sarawak dari 1977 hingga 1981 dan dilantik semula memegang jawatan itu pada 2001 hingga 2014. Allahyarham merupakan individu pertama yang berkhidmat sebagai Yang Dipertua Negeri sebanyak dua kali.Pada 2000, Tun Salahuddin menjadi pemangku Yang Dipertua Negeri Sarawak kerana penyandang jawatan itu Tun Ahmad Zaidi Adruce tidak dapat menjalankan tugas kerana jatuh sakit.Tun Ahmad Zaidi meninggal dunia pada Disember 2000 yang menyaksikan Tun Salahuddin dilantik semula secara tetap ke jawatan itu pada Februari 2001 dengan penggalnya berakhir secara rasmi pada 28 Februari 2014- BERNAMA


COVID-19: 5,522 jangkitan harian direkodkan, 3,285 kes sembuh

KUALA LUMPUR, 28 Januari- 5,522 kes baharu direkodkan setakat 12 tengah hari pada Jumaat menjadikan kumulatif kes sebanyak 2,855,930.Ketua Pengarah Kesihatan Tan Sri Dr Noor Hisham Abdullah berkata, kes baharu COVID-19 semalam masih menunjukkan trend peningkatan berbanding 5,439 kes dilaporkan pada Khamis.Beliau berkata 99.3 peratus atau 5,483 daripada 5,522 kes baharu itu dikategorikan sebagai Kategori Satu dan Dua.Manakala hanya 0.7 peratus iaitu 39 kes adalah Kategori Tiga, Empat dan Lima."Sebanyak 373 atau 69.4 peratus daripada jumlah kes baharu adalah kes import manakala 5,149 kes atau 96.1 peratus ialah kes tempatan."Kes yang memerlukan rawatan di Unit Rawatan Rapi (ICU) adalah 127 kes dan 70 kes memerlukan bantuan pernafasan," katanya dalam kenyataan mengenai situasi semasa jangkitan COVID-19.Trend peningkatan ini bermula pada 24 Januari dengan merekodkan sebanyak 3,214 kes dan terus meningkat kepada 4,066 kes pada hari berikutnya, kemudian 4,744 kes dilaporkan pada 26 Januari lalu.Mengenai kes sembuh, Dr Noor Hisham berkata sebanyak 3,285 kes dilaporkan hari ini menjadikan jumlah kumulatif pulih daripada wabak itu adalah 2,773,948 orang.Katanya, 23 kluster baharu dikesan, sekali gus menjadikan jumlah kluster aktif kini 289 kes.Sementara itu, beliau berkata, kadar kebolehjangkitan (Rt) COVID-19 dalam negara berada pada paras 1.15 dengan Negeri Sembilan merekodkan nilai Rt tertinggi iaitu 1.21 setakat Khamis.


Saya tidak akan bertanding PRU DUN Johor- Ahmad Maslan

PONTIAN, 29 Januari- Setiausaha Agung UMNO, Datuk Seri Ahmad Maslan menolak khabar angin dirinya akan bertanding pada Pilihan Raya Umum Dewan Undangan Negeri (PRU DUN) Johor.Ahmad yang juga Ahli Parlimen Pontian mengesahkan tidak akan bertanding dan ia sama sekali tidak akan berlaku.Sebaliknya beliau akan memberi tumpuan untuk membantu jentera Barisan Nasional (BN) dan UMNO pada PRU DUN Johor. “Jika dicari dalam kertas undi pada PRN Johor, nama saya tiada. Jadi dalam erti kata lain, saya mengesahkan tidak akan bertanding di mana-mana kerusi DUN (Dewan Undangan Negeri) di Pontian iaitu DUN Pulai Sebatang atau Benut.“Namun saya tetap akan bantu parti, saya akan bantu Datuk Hasni (Mohamad) yang juga Ketua Bahagian UMNO Pontian dan Menteri Besar Johor untuk dicalonkan semula di DUN Benut,” katanya.Beliau berkata demikian selepas penyerahan sumbangan Tahun Baru Cina di DUN Benut di sini hari ini.Beliau turut menzahirkan sokongan penuh kepada Menteri Besar Johor, Datuk Hasni Mohamad, untuk dicalonkan semula bagi DUN Benut.  Tegasnya, Barisan Nasional juga berhasrat untuk memenangi DUN Pulai Sebatang dan DUN Pekan Nenas yang tidak dimenangi pada pilihan raya sebelum ini. Selain itu, Ahmad memberitahu, beliau turut akan menjlankan tugas membuat tinjauan ke 56 DUN di Johor, bagi membolehkan pertemuan tertutup dengan akar umbi parti diadakan.“Saya akan bantu parti untuk PRU DUN ini. Itu sudah pasti. Dalam pada itu juga saya akan turun ke semua 56 DUN bagi memastikan ia berjalan lancar,” jelasnya.


62 kes disahkan varian Delta bagi tempoh 25-28 Januari

KUALA LUMPUR, 29 Januari- Sebanyak 62 kes positif Covid-19 membabitkan varian yang membimbangkan (VOC) disahkan sebagai varian Delta bagi tempoh 25 hingga 28 Januari.Ketua Pengarah Kesihatan Tan Sri Dr Noor Hisham Abdullah menerusi kenyataannya memaklumkan, bagi tempoh itu, 40 kes Delta dikesan di Pulau Pinang dan tujuh di Kuala Lumpur."Masing-masing lima kes Detla di Pahang dan Perak, Kelantan (tiga), Kedah (satu) dan Selangor (satu)," katanya pada Jumaat.Beliau berkata, jumlah keseluruhan varian Delta di negara ini adalah 6,250 kes."Kesemua kes ini adalah varian Delta, menjadikan jumlah kumulatif kes dijangkiti virus SARS-CoV-2 yang dikategorikan sebagai VOC dan varian mempunyai kepentingan (VOI) adalah 7,118 kes."Daripada keseluruhan jumlah yang dikesan itu, sebanyak 7,098 kes adalah VOC manakala 20 kes adalah VOI," katanya.Katanya, Varian Delta dikategorikan sebagai varian membimbangkan (VOC) termasuk Omicron (601 kes), Beta (233) dan Alpha (14).Setakat ini, Malaysia merekodkan 20 kes varian berkepentingan (VOI) iaitu Theta (13), Kappa (empat) dan Eta (tiga).


Hasni beri bayangan akan bertanding DUN Benut

PONTIAN, 29 Januari- Menteri Besar Datuk Hasni Mohammad memberi bayangan bakal bertanding dan mempertahan kerusi Dewan Undangan Negeri (DUN) Benut pada Pilihan Raya Umum (PRU) DUN Johor akan datang.Pengerusi Badan Perhubungan UMNO Johor itu bagaimanapun masih belum memuktamadkan keputusan untuk mempertahankan kerusi yang disandangnya itu sebelum ini."Saya kalau boleh, dan diberi peluang sekali lagi, mahu bertanding di Benut," katanya selepas menyampaikan sumbangan Tahun Baharu Cina di DUN Benut di sini.Hasni merupakan penyandang kerusi DUN Benut selama tiga penggal sejak Pilihan Raya Umum (PRU) ke-12 dan pada PRU ke-14, menewaskan calon Bersatu Zulkifly Tasrep dan Mohd Firdaus Jaafar (PAS) dengan majoriti 4,447 undi.Ketika diitanya desas-desus adik Menteri Besar Selangor Datuk Seri Amirudin Shari, Aziz Shari, 33, yang dikatakan akan bertanding di kerusi itu, Hasni menjawab ringkas: "Lagi ramai lagi meriah."Aziz yang juga Ketua Angkatan Muda Keadilan (AMK) Pontian dan anak jati Kampung Asam Kumbang, Benut diuar-uarkan antara calon yang bakal bertanding kerusi itu menentang Hasni pada PRU DUN Johor akan datang.Sementara itu, Hasni berkata, UMNO dan Barisan Nasional (BN) negeri akan melakukan perubahan menyenaraikan calon muda untuk menghadapi pilihan raya, sekiranya mendapat permintaan dalam kalangan masyarakat sejajar dengan situasi terkini serta peredaran semasa. Beliau berkata, parti juga mengambil inisiatif untuk membangun bersama masyarakat, selain menerima saranan dan pandangan daripada pelbagai pihak. ""UMNO dan BN bukan statik dan berkembang ikut peredaran masa. Ketika ini, masyarakat mahu calon terdiri daripada orang muda dan muka baharu maka saya dan parti tidak abaikan apa juga saranan serta tuntutan pelbagai pihak dalam membentuk kerajaan Johor yang lebih stabil. Proses mengenal pasti calon sedang dilakukan dan akan dimuktamad kemudian." katanya.Hasni turut diminta mengulas tindakan ADUN Puteri Wangsa Mazlan Bujang yang mengumumkan keluar Bersatu pada Khamis."Saya doakan beliau terus bergerak aktif dalam politik. Dalam tempoh 24 bulan beliau menyandang jawatan Exco Pendidikan, Penerangan, Warisan dan Budaya Johor, saya rasakan beliau sudah memahami cara kerja UMNO dan BN."Di situ saya rasa Mazlan lihat kita ada persefahaman dan menyebabkan beliau yakin untuk menyokong BN, UMNO serta kepimpinan saya," katanya.


Adakan PRU DUN Johor selari dengan aspirasi rakyat- Annuar Musa

JOHOR BAHRU, 29 Januari- Tindakan kerajaan Johor membubarkan Dewan Undangan Negeri (DUN) bagi mengadakan Pilihan Raya Umum (PRU) DUN, dilihat selari dengan aspirasi rakyat negeri itu.Menteri Komunikasi dan Multimedia, Tan Sri Annuar Musa berkata ia dapat dilihat menerusi kajian dan analisis sentimen rakyat, yang dilakukan kementerian menerusi pelbagai platform.Beliau berkata menerusi kementeriannya, kerajaan pusat juga menggunakan teknologi untuk membuat analisis sentimen secara harian.“Analisis sentimen rakyat memang kita lihat, supaya kerajaan berbuat sesuatu yang selaras dengan kehendak dan aspirasi rakyat."Data boleh dinalisis dan memang ada inisiatif dan kaedah berbuat demikian untuk kita baca kehendak rakyat, setiap pendapat netizen di media sosial kita kena ambil iktibar dan sentimen rakyat jangan dipandang rendah. “Di Johor, apa yang Menteri Besar (Datuk Hasni Mohammad) lakukan macam saya katakan tadi, indikator analisis sentimen menunjukkan ia (PRU DUN Johor) selari dengan aspirasi rakyat,” katanya selepas majlis makan malam bersama pemimpin masyarakat di sini, malam semalam.Justeru, Annuar yakin bahawa masyarakat Johor akan menyempurnakan hak mereka dalam PRU DUN akan datang.Annuar, yang juga Ketua UMNO Bahagian Ketereh turut menyatakan keyakinan beliau terhadap kepimpinan Hasni, untuk menerajui kerajaan negeri dengan mandat baharu. Terdahulu, dalam ucapan beliau, Annuar berkata kepimpinan Hasni tidak boleh dinafikan berdasarkan rekod prestasi beliau yang baik.Prestasi baik ditunjukkan Hasni dalam memimpin kerajaan negeri telah terbukti, sehingga diterima positif bukan sahaja oleh Istana Johor, tetapi rakyat Johor."Harapan saya beliau kembali memimpin kerajaan negeri dengan mandat yang lebih besar daripada rakyat dalam PRU DUN Johor nanti” katanya.


BETONG, 28 Januari - Kegembiraan lima beranak untuk menghadiri kenduri kahwin berakhir tragedi.

Empat daripada mereka maut apabila kenderaan dinaiki dirempuh sebuah kenderaan pacuan empat roda yang dipercayai melanggar lampu merah di Kilometer 2 Jalan Lebu-Mempaga, Bentong, petang tadi.

Menurut Ketua Jabatan Siasatan dan Penguatkuasaan Trafik Pahang, Superitenden Kamarulzaman Jusoh, rempuhan itu menyebabkan kenderaan dinaiki lima sekeluarga itu berpusing sebelum melanggar pembahagi jalan.

Mangsa yang maut Raihan Mohamad, 43, serta tiga anaknya Ahda Dalili Mohd Nazri, 14, Ahmad Muaz, tujuh, dan Ahda Imtinan, empat, manakala suami Raihan, Mohd Nazri Hamid, 43, cedera di tangan kiri.

Ujian awal saringan air kencing mendapati pemandu kenderaan pacuan empat roda terbabit positif dadah.


Johor lokasi pertama program RIUH Keluarga Malaysia

BATU PAHAT, 28 Januari - Johor menjadi lokasi pertama siri jelajah Program RIUH Keluarga Malaysia yang bermula bulan depan. Menteri Komunikasi dan Multimedia, Tan Sri Annuar Musa berkata program bertujuan memberi galakan dan memartabatkan pertumbuhan industri kreatif tempatan. Ia akan dibuat secara jelajah dan River of Life di Kuala Lumpur dijadikan lokasi tetap program berkenaan. "Program riuh ini menghimpunkan usahawan dan penggiat seni kreatif pelbagai bidang dan ia dibuat dengan kerjasama sepenuhnya siaran RTM sendiri dan dikendalikan CENDANA di bawah kelolaan MyCreative Ventures," katanya.Beliau menyatakan demikian selepas penyerahan sumbangan kepada penduduk terjejas banjir di Dewan Komuniti Ayer Hitam, di sini. Mengulas mengenai Komuniti Keluarga Malaysia, Annuar yang juga Ahli Parlimen Ketereh berkata seramai 1,800 Komuniti Keluarga Malaysia telah diluluskan kerajaan Rabu lalu bagi memperkasa komuniti setempat. Menurutnya, satu komuniti dibentuk secara rasmi di setiap kawasan Dewan Undangan Negeri, DUN dan Parlimen seluruh negara melibatkan 36,000 orang.  Mereka akan berperanan menggerakkan kegiatan komuniti berlandaskan tiga fokus utama.  "Fokus itu ialah penyampaian maklumat kerajaan kepada komuniti dan maklumbalasnya, meningkatkan daya kefahaman dasar kerajaan dan semangat patriotisme serta pembudayaan ekonomi digital sebagai cara baharu. "Penubuhan Komuniti Keluarga Malaysia juga berhasrat memodenkan kegiatan ekonomi peringkat akar umbi melalui program komersial yang menggunakan platform digital," katanya.


Kes kebakaran babit kerugian RM71 juta sepanjang tahun 2021

KUALA LUMPUR, 28 Januari - Kerugian berjumlah RM71 juta direkodkan Jabatan Bomba dan Penyelamat (JBPM) Kuala Lumpur dengan 1,498 kes panggilan kebakaran diterima dan diambil tindakan, sepanjang tahun lalu.Pengarahnya, Nordin Pauzi berkata daripada keseluruhan kes itu lima nyawa terkorban dan 28 mangsa cedera.Jelas beliau, kurangnya kesedaran dalam kalangan pemilik bangunan dan penghuni kediaman antara punca terdedahnya kepada risiko kebakaran. Selain tiada sistem keselamatan yang baik. "Sekiranya premis tertentu ini tiada perakuan, di bawah akta bomba boleh didenda sehingga RM50,000 atau penjara lima tahun atau kedua-duanya sekali. Jadi kita mengingatkan pemilik premis supaya mematuhi peraturan," katanya.Beliau berkata demikian dalam sidang media selepas melancarkan Kempen Kesedaran Keselamatan Kebakaran dan Pemeriksaan Bangunan Sempena Musim Perayaan Tahun Baharu Cina 2022 di pusat beli belah Pavilion, di sini.


48 lokasi kerap kemalangan dikenal pasti

IPOH, 28 Januari - Polis Perak mengenal pasti 48 lokasi hitam yang sering berlaku kemalangan maut setiap kali musim perayaan.  Ketua Polis negeri, Datuk Mior Faridalathrash Wahid berkata Gerik mempunyai paling banyak kawasan hitam iaitu 15 lokasi, diikuti Manjung lima serta Ipoh, Hilir Perak dan Sungai Siput masing-masing empat lokasi.  Menurutnya, seramai 205 pegawai dan anggota akan ditugaskan sepanjang Op Selamat 17 yang bermula hari ini hingga 6 Februari bersempena perayaan Tahun Baharu Cina.  "Jika dibandingkan dengan tahun lepas masih PKP dimana ada sekatan dibuat ke atas mereka nak berhari raya, nak menyambut perayaan Tahun Baharu Cina dan sebagainya, bagi tahun ini kita jangka memang dia punya pertambahan trafik akan lebih tinggi, sebab tahun ini dapat peluang dan kebiasaannya perayaan sebegini kaum lain pun akan balik bersama," katanya.Beliau berkata demikian kepada pemberita pada Majlis Perasmian dan Amanat Sempena OP Selamat 17 Tahun Baharu Cina 2022 Peringkat Negeri Perak, di sini.  Dalam pada itu, Mior Faridalathrash berkata sepanjang Op Selamat 17 pihaknya memfokuskan pada penguatkuasaan secara berhemah serta tegas terhadap enam kesalahan utama yang sering dilakukan oleh pengguna jalan raya."Enam kesalahan sering dilakukan iaitu memandu melebihi had laju, memandu di lorong kecemasan, memotong di garisan berkembar, memotong barisan, tidak mematuhi lampu isyarat dan menggunakan alat telekomunikasi ketika memandu," katanya.


Trafik meningkat sepanjang cuti perayaan, pengguna dinasihat rujuk TTA rancang perjalanan

KUALA LUMPUR, 28 Januari - PLUS menjangkakan peningkatan jumlah trafik daripada 1.4 juta kepada 1.6 juta kenderaan sepanjang perayaan Tahun Baharu Cina bermula esok hingga 6 Februari ini.Sehubungan itu, PLUS mengeluarkan Jadual Cadangan Waktu Perjalanan (TTA) bagi menguruskan peningkatan trafik yang mendadak sekali gus sebagai rujukan orang ramai merancang perjalanan.Ketua Pegawai Operasinya Datuk Zakaria Ahmad Zabidi dalam kenyataan memaklumkan, PLUS menggalakkan orang ramai merancang perjalanan berpandukan kepada TTA bagi mengelak kemungkinan kesesakan.Orang ramai yang akan bergerak meninggalkan Lembah Klang untuk ke destinasi-destinasi di utara serta Johor di selatan disaran supaya mula memasuki lebuh raya sebelum pukul 10.00 pagi.Perjalanan ke destinasi yang lebih hampir dengan Lembah Klang, orang ramai dinasihatkan supaya mula memasuki lebuh raya selepas pukul 1.00 petang.Beliau pada masa sama turut mengingatkan orang ramai supaya sentiasa berwaspada dan mematuhi SOP yang telah ditetapkan ketika berhenti rehat di kawasan R&R serta hentian sebelah di sepanjang lebuh raya.Pasukan PLUSRonda sentiasa bersedia untuk memberikan bantuan kepada pemandu di lebuh raya.Bagi mendapatkan bantuan Pasukan PLUSRonda, pengguna boleh menghubungi talian PLUSLine 1800-88-0000 yang beroperasi 24 jam setiap hari.


PRU DUN Johor: Capaian internet berkelajuan tinggi disediakan di lokasi strategik

BATU PAHAT, 28 Januari - Suruhanjaya Komunikasi dan Multimedia (SKMM) akan bekerjasama dengan syarikat telekomunikasi dalam menyediakan capaian internet berkelajuan tinggi bagi melicinkan Pilihan Raya Umum Dewan Undangan Negeri Johor (PRU DUN JOHOR). Menteri Komunikasi dan Multimedia, Tan Sri Annuar Musa berkata lokasi utama bagi pemasangan peralatan capaian internet akan ditumpu kepada lokasi operasi Suruhanjaya Pilihan Raya (SPR) dan parti politik yang bertanding. "Jadi sebagai satu antisipasi kepada pendekatan penggunaan data internet semasa PRU terutama melicinkan SPR yang banyak guna data dan internet di mana markas-markas operasi SPR dan parti bertanding diberikan keutamaan."Dibuat boosting dipasang router untuk tingkatkan secara sementara," kata Annuar kepada media di sini.Beliau diminta mengulas persediaan KKMM menghadapi PRU DUN Johor, berikutan kempen norma baharu yang dilaksanakan di Melaka dan Sarawak sebelum ini.


PM lawat Pusat Penyelidikan dan Inovasi Lembu Tenusu

ROMPIN, 28 Januari - Perdana Menteri, Datuk Seri Ismail Sabri Yaakob hari ini meluangkan masa lebih sejam, melawat Pusat Penyelidikan dan Inovasi Lembu Tenusu Muadzam Shah di Rompin, Pahang.   Beliau yang tiba pada 2.15 petang, dibawa melihat pengoperasian projek perniagaan tani yang dibangunkan Majlis Pembangunan Wilayah Ekonomi Pantai Timur (ECERDC).  Ketua Pegawai Eksekutif ECERDC Datuk Baidzawi Che Mat menerusi kenyataan media memaklumkan, projek tersebut dilaksanakan dengan menggunakan Model Syarikat Induk dengan kerjasama rapat Farm Fresh Sendirian Berhad.  Dalam lawatan itu, Perdana Menteri turut diberi penerangan ringkas oleh Ketua Pegawai Operasi Farm Fresh, Azmi Zainal mengenai pengoperasian kilang.  Turut hadir bersama dalam lawatan itu ialah Menteri Kewangan, Tengku Datuk Seri Zafrul Tengku Abdul Aziz dan Menteri di Jabatan Perdana Menteri (Ekonomi), Datuk Seri Mustapa Mohamed.  Selain itu Menteri Besar dari negeri-negeri Pantai Timur iaitu Datuk Seri Wan Rosdy Wan Ismail (Pahang), Datuk Seri Dr Ahmad Samsuri Mokhtar (Terengganu) dan Datuk Ahmad Yakob (Kelantan).


Beberapa daerah di Miri dinaiki air

MIRI, 28 Januari - Beberapa daerah dalam Bahagian Miri dilaporkan dinaiki air setakat pukul tiga petang tadi. Ia melibatkan daerah Subis, Marudi, Telang Usan dan Kecil Mulu.Ketua Jabatan Bomba dan Penyelamat Malaysia Zon Miri, Law Poh Kiong berkata kawasan terjejas di Subis adalah Kampung Bulau, Bekenu; Rumah Mokeng, Bekenu; Rumah Nginan, Saeh Merah; Rumah Linan, Saeh Merah; Rumah Nyala, Saeh Merah dan Rumah Nelson, Saeh Merah."Rondaan yang dibuat oleh pasukan Balai Bomba dan Penyelamat Batu Niah di Kampung Bulau mendapati paras air setinggi 0.609 meter. Rumah Mokeng pula dalam keadaan terkawal dengan bacaan paras air 0.304 meter.  "Empat buah kampung di kawasan Saeh Merah pula, paras air setinggi 0.101 meter dan tidak menjejaskan aktiviti penduduk," katanya menerusi satu kenyataan.Sementara itu, beberapa buah rumah di Kampung Padang Kerbau, Marudi dimasuki air sejak semalam dengan bacaan paras air setinggi 0.304 meter.  Trend air di kawasan terjejas menunjukkan peningkatan namun masih terkawal.  Manakala, di daerah Telang Usan kawasan terjejas melibatkan Kampung Long Bemang dengan paras air setinggi 0.975 meter.


JBPM Perlis atur gerak persediaan hadapi kes kecemasan sepanjang Tahun Baharu Cina

KANGAR, 28 Januari- Jabatan Bomba dan Penyelamat Malaysia (JBPM) Negeri Perlis mengatur gerak seramai 180 pegawai dan anggota sebagai persediaan menghadapi sebarang kes kecemasan yang mungkin berlaku sepanjang musim perayaan Tahun Baharu Cina ini. Menurut Pengarah JBPM Negeri Perlis, Penguasa Kanan Bomba 1, Ruhisha Haris, 8 buah jentera bomba turut diletakkan pada tahap siap siaga yang tinggi.Begitu juga kenderaan utiliti dan Pasukan Perkhidmatan Penyelamatan Perawatan Kecemasan (EMRS) di semua Balai Bomba dan Penyelamat. Kesiapsiagaan ini bukan hanya melibatkan kes kecemasan dan kemalangan, tetapi juga kes kebakaran berikutan musim kering yang melanda Perlis ketika ini.  "Kita telah mengarahkan setiap balai melaksanakan ronda raya di tempat-tempat panas yang telah dikenal pasti di kawasan jagaan balai masing-masing. "Jadi balai-balai telah diberitahu perkara ini dan perkara ini akan dilaksanakan setiap balai dalam tempoh yang kita maklumkan tadi iaitu dua minggu sebelum dan dua minggu selepas setiap kali musim perayaan utama," kata Ruhisha selepas menghadiri Majlis Perbarisan Tahunan Jabatan Bomba dan Penyelamat Malaysia Negeri Perlis di Ibu Pejabat JBPM Negeri di sini.  Seramai 11 petugas media dari pelbagai agensi termasuk RTM turut menerima sijil penghargaan dan cenderahati atas liputan berkaitan aktiviti dan tugas Jabatan Bomba dan Penyelamat Malaysia Negeri Perlis, hari ini.


Orang ramai dinasihat patuh arahan larangan bermain mercun pada musim perayaan

GEORGE TOWN, 28 Januari - Permainan mercun sempena Tahun Baharu Cina adalah dilarang dan ia tertakluk kepada undang-undang yang ditetapkan oleh kerajaan.  Ketua Polis Pulau Pinang, Datuk Mohd Shuhaily Mohd Zain berkata permainan mercun oleh kaum Tiong Hua yang akan menyambut Tahun Baharu Cina adalah tidak dibenarkan."Sekarang ini apa yang dimaklumkan, semua penggunaan mercun tidak dibenarkan oleh kerajaan, maka saya mengambil kesempatan ini untuk mengingatkan kepada semua kaum Tiong Hua untuk sama-sama menghormati arahan kerajaan yang telah ditetapkan," kata Shuhaily kepada pemberita selepas program Walkabout di pasar Jalan Perak sempena Ops Selamat, di sini. Ops Selamat bertujuan untuk meningkatkan rondaan anggota polis di kawasan tumpuan bukan sahaja kerana isu jenayah malah untuk mengawal pergerakan lalu lintas. Untuk rekod, Pulau Pinang akan mencatatkan kehadiran lebih 50,000 orang ke negeri itu untuk menyambut Tahun Baharu Cina pada tahun ini dan diharap semua warga Pulau Pinang akan terus mematuhi SOP yang ditetapkan.


Banjir: Kerugian cecah RM6.1 bilion

KUALA LUMPUR, 28 Januari - Nilai kerugian berjumlah RM6.1 bilion direkodkan Jabatan Perangkaan Malaysia (DOSM) akibat banjir besar yang melanda negara pada Disember lalu dan awal tahun ini.Ketua Pengarah DOSM, Datuk Seri Dr Mohd Uzir Mahidin berkata berdasarkan Laporan Khas Impak Banjir di Malaysia 2021 yang dikeluarkan hari ini, aset awam dan infrastruktur mencatatkan kerugian tertinggi bernilai RM2 bilion.Ini diikuti tempat kediaman dan kenderaan masing-masing membabitkan kerugian RM1.6 bilion dan RM1.0 bilion.Manakala, kerosakan melibatkan pembuatan berjumlah RM0.9 bilion, premis perniagaan RM0.5 bilion serta pertanian RM90.6 juta.Berdasarkan laporan itu, Selangor mendahului nilai kerugian tertinggi mengikut negeri dengan jumlah RM3.1 bilion, disusuli Pahang RM593.2 juta dan Melaka RM85.2 juta.Klang, Petaling dan Hulu Langat merupakan tiga daerah merekodkan kerugian banjir tertinggi.Hasil dapatan dari laporan tersebut diperolehi menerusi Kaji Selidik Penilaian Impak Bencana Banjir yang dilaksanakan bermula 30 Disember 2021 dan berakhir semalam.


JBPM Selangor siap siaga hadapi kemungkinan bencana dan banjir kilat

SHAH ALAM, 28 Januari - Jabatan Bomba dan Penyelamat Malaysia (JBPM) Selangor diletakkan dalam keadaan lebih bersiap siaga bagi menghadapi sebarang kemungkinan bencana atau banjir kilat sehingga pertengahan Februari.  Pengarah Bomba Selangor, Norazam Khamis berkata lebih 20 kawasan melibatkan beberapa daerah di Selangor dikenal pasti sebagai kawasan tumpuan berlakunya banjir kilat.  "Kita sekarang ini telah meningkatkan kesiapsiagaan, kita tidak akan tunggu panggilan daripada orang ramai apabila berlakunya hujan atau ribut."Kita akan dengan sendiri buat rondaan di kawasan atau lokasi banjir kilat yang sering dilanda ribut."Segala kelengkapan logistik sama ada bagi kegunaan di air, darat serta udara turut sedia diaturgerakkan bagi menghadapi situasi luar jangka," katanya.Beliau ditemui pemberita selepas pelancaran Kempen Keselamatan Kebakaran bersempena musim perayaan Tahun Baharu Cina 2022 di Aeon Mall Shah Alam, di sini.  Pada majlis itu, sebanyak 93 premis perniagaan diperiksa melibatkan aspek keselamatan. "Sebanyak 93 premis yang kita periksa dan daripada jumlah itu 21 diberikan notis supaya dapat mematuhi dan memastikan keselamatan premis berada dalam keadaan baik," jelasnya.


Jangan mudah terpedaya khabar angin krisis makanan berlaku tahun ini

POKOK SENA, 28 Januari- Orang ramai diingatkan supaya tidak mudah terpedaya dengan tuduhan-tuduhan yang dilemparkan oleh pihak tidak bertanggungjawab kononnya krisis makanan akan berlaku pada tahun 2022.  Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Kedah, Romani Wan Salim berkata, kerajaan menerusi agensi dan jabatan berkaitan sentiasa melakukan pemantauan dan pemeriksaan bagi memastikan bekalan keperluan harian di pasaran tempatan mencukupi. Romani memaklumkan, bekalan barangan keperluan untuk musim perayaan khususnya Tahun Baharu Cina yang bakal disambut tidak lama lagi juga mencukupi. Beliau berkata, Kementerian Perdagangan Dalam Negeri dan Hal Ehwal Pengguna, KPDNHEP Kedah juga turut melakukan pemantauan bagi memastikan para peniaga mematuhi harga kawalan yang ditetapkan. Katanya, isu kekurangan atau ketiadaan sesetengah barangan keperluan di pasaran hanya berlaku dalam tempoh waktu yang singkat dan kembali pulih selepas itu. Beliau ditemui selepas merasmikan Program Bazar Rakyat Pemuda Sejahtera parlimen Pokok Sena di Masjid Al-Maarif Tanjung Musang, Pokok Sena.  Jelas Romani, mereka yang didapati sengaja menyebarkan dakwaan tidak benar yang bertujuan untuk menimbulkan kegusaran rakyat boleh diambil tindakan di bawah Seksyen 211 dan 233 Akta Komunikasi dan Multimedia 1998.  Jika didapati bersalah, mereka boleh disaman tidak lebih RM50,000 atau dipenjara tidak lebih setahun atau kedua-duanya.


Minta rasuah secara bulanan, pengarah agensi kawal selia direman 7 hari

ALOR SETAR, 28 Januari- Seorang pengarah penguat kuasa sebuah agensi kawal selia direman selama tujuh hari bermula hari ini kerana disyaki meminta dan menerima rasuah secara bulanan daripada syarikat kontraktor. Perintah tahanan reman itu dikeluarkan Mahkamah Majisret Alor Setar oleh Majistret Siti Norhidayah Mohd Noor selepas pihak Suruhanjaya Pencegahan Rasuah Malaysia SPRM Kedah membuat permohonan tersebut pagi ini.Lelaki berusia 42 tahun itu dibawa ke Kedah untuk permohonan reman selepas ditahan pada 12 tengah hari semalam di sebuah lokasi di Cyberjaya. Tangkapan itu dipercayai merupakan lanjutan daripada penahanan lebih 25 individu pada pertengahan bulan ini bagi membantu siasatan terhadap kes mengemukakan penyata akaun palsu beberapa syarikat untuk memasuki tender dalam sebuah syarikat pembersihan di wilayah utara tanah air. Kontrak kerja-kerja pembersihan terbabit bernilai RM3.1 juta.Pengarah SPRM Kedah,Datuk Shaharom Nizam Abd Manap berkata siasatan dijalankan mengikut Seksyen 16 Akta SPRM 2009.


Padah menunggang secara berbahaya, enam lelaki ditangkap polis

TANGKAK, 28 Januari- Enam lelaki berumur 17 hingga 25 tahun, ditahan polis kerana menunggang motosikal secara merbahaya, menerusi satu operasi di Parit Bunga, Tangkak, Johor, pukul 11 malam semalam sehingga tujuh pagi tadi.  Ketua Polis Daerah Tangkak, Superintenden Mohd Fadhil Minhat memaklumkan, lokasi terbabit merupakan titik panas bagi golongan remaja menunggang secara merbahaya.  Suspek ditahan selepas melakukan beberapa aksi yang membahayakan dan mengganggu pengguna jalan raya yang lain, serta tidak mempunyai lesen memandu.  Selain itu, operasi turut mengeluarkan 30 saman Pol 257, dengan sebelas kesalahan dikesan, melibatkan kesalahan lesen, ubahsuai struktur kenderaan dan ekzos, serta nombor pendaftaran.  Kes disiasat mengikut Seksyen 42 (1) Akta Pengangkutan Jalan 1987.


Umat Islam dinasihat tidak mudah percaya dengan penyebaran ajaran mimpi Muhammad Qasim - JAIS

SHAH ALAM, 28 Januari - Jabatan Agama Islam Selangor (JAIS) tidak mempunyai bidang kuasa bagi melaksanakan tindakan penguatkuasaan terhadap seorang lelaki bernama Muhammad Qasim Abdul Karim mengenai ajaran mimpi dibawanya yang mendakwa mengetahui peristiwa akhir zaman. Pengarahnya, Datuk Mohd Shahzihan Ahmad berkata siasatan awal JAIS mendapati lelaki itu tidak melakukan perbuatan itu di negeri Selangor.  "Kami akan bertindak tegas terhadap mana-mana individu dalam kalangan penganut Islam di Selangor yang mempercayai, berpegang teguh, menyebar, mempengaruhi, mengikuti atau memperakui pandangan pernyataan mimpi Muhammad Qasim," katanya dalam satu kenyataan.Tindakan tegas akan diambil selaras dengan peruntukan yang ditetapkan oleh undang-undang mengenai perkara tersebut."Saya meminta masyarakat tidak mudah terpedaya dengan keyakinan terhadap perkara berkaitan agama yang bersifat terpencil dari pengetahuan awam kerana kebenaran dalam agama Islam khususnya dalam soal akidah adalah bersifat majoriti," tambahnya.


PGA Simpang Renggam berjaya rampas rokok seludup bernilai ratusan ribu ringgit

JOHOR BAHRU, 28 Januari - Batalion Lima Pasukan Gerakan Am (PGA) Simpang Renggam merampas 4,120 karton dipercayai rokok seludup bernilai RM296,344 menerusi dua operasi berasingan di Johor Bahru dan Batu Pahat, Johor semalam dan kelmarin.  Operasi turut merampas 15 kotak mercun bernilai RM12,400.  Pegawai Pemerintah Batalion Lima PGA, Superintenden Dimin Awang memaklumkan operasi dijalankan 6.50 petang semalam melibatkan penahanan seorang lelaki 39 tahun, di Kampung Ungku Mohsin, di sini.  "Pemeriksaan ke atas kereta suspek menjumpai 15 kotak mercun manakala pemeriksaan sebuah kontena di kawasan tersebut menjumpai 2,620 karton dipercayai rokok seludup." "Siasatan awal mendapati suspek aktif membekalkan rokok tidak bercukai ke kedai runcit sekitar Johor Bahru," katanya kepada pemberita. Sementara itu, operasi dijalankan lapan malam kelmarin, di Sungai Jambi Laut, Rengit, Batu Pahat pula menjumpai beberapa bungkusan hitam di dalam semak bawah pokok berisi 1,500 karton dipercayai rokok seludup.Anggaran nilai cukai kedua-dua kes ialah RM634,652.Kes disiasat mengikut Seksyen 135 (1) Akta Kastam 1967, selain Akta Bahan Letupan 1957 (Akta 207).


Veteran TUDM maut digilis lori dalam sebuah kemalangan

SUNGAI PETANI, 28 Januari - Seorang veteran Tentera Udara Diraja Malaysia (TUDM) maut selepas motosikal yang ditungganginya terlibat dalam kemalangan membabitkan sebuah lori dan sebuah motosikal lain.

Ketua Polis Daerah Kuala Muda, ACP Adzli Abu Shah berkata mangsa mengalami kecederaan parah di kepala akibat digilis lori terbabit dalam kejadian yang berlaku di berdekatan simpang tiga ke Teloi, Jalan Bukit Selambau Jeniang. Katanya mangsa, Zakaria Ismail dari Kampung Bukit Kecil Simpor, 62 tahun yang menunggang motosikal dari arah Teloi ke Jeniang dipercayai keluar simpang tanpa henti lalu melanggar belakang sebuah motosikal lain dari Jeniang ke Bukit Selambau. Akibat pelanggaran itu, mangsa terjatuh di laluan bertentangan lalu dilanggar lori yang tidak sempat mengelak datang dari arah Bukit Selambau ke Jeniang. Mangsa disahkan maut dilokasi kejadian.  Kes disiasat menurut Seksyen 41(1) Akta Pengangkutan Jalan APJ 1987.


Industri penting di Labuan perlu dimapankan, jamin pembangunan sosio ekonomi

LABUAN, 28 Januari - Industri teras di Labuan merangkumi perkapalan, kewangan serta minyak dan gas perlu terus dimapankan bagi menjamin pembangunan sosioekonomi pulau bebas cukai itu. Pengerusi Perbadanan Labuan, Dato’ Sri Amir Hussien berkata sebagai pulau bertaraf bebas cukai dengan operasi merangkumi aktiviti ekonomi peringkat antarabangsa, fokus utama adalah untuk memudahkan polisi untuk mengembang selain memastikan kesinambungan industri-industri tersebut di Labuan.  "Bahawasanya apabila ada isu-isu yang terkait seperti COVID-19 dan juga isu-isu kemurungan ekonomi dunia menjejaskan sektor ekonomi minyak dan gas, sektor perkapalan dan nampak banyak yang telah keluar dari pulau Labuan dan pulang ke negara masing-masing," katanya dalam lawatan kerja ke victoria sts, antara penyedia perkhidmatan Ship to ship (STS) gas dan cecair (LNG) antarabangsa di labuan.Perangkaan transaksi ekonomi syarikat tersebut menjangkakan pulangan hingga AS$1billion, petanda kerajaan sedang menuju ke arah pemulihan ekonomi besar-besaran.


JAIS siasat kumpulan GAZA, didakwa sebar ajaran sesat

SHAH ALAM, 28 Januari - Jabatan Agama Islam Selangor (JAIS) sedang menyiasat penyebaran ajaran sesat Gerakan Akhir Zaman (GAZA) yang didakwa mula disebarkan di negara ini.  Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata setakat ini pihaknya dan JAIS belum menerima sebarang aduan berhubung perkara itu di negeri ini.  "Di Selangor ini banyak, jadi dia sentiasa berkembang dari satu masa ke satu masa. Maka, saya tadi berbincang dengan pengarah JAIS dan juga ketua polis negeri supaya meneliti perkara ini sebelum kita ambil tindakan di peringkat JAIS," kata beliau selepas menghadiri Majlis Perutusan Pengerusi Mais dan Pelancaran Platform K-Guam di Dewan Syarahan dan Muzakarah Masjid Sultan Salahuddin Abdul Aziz Shah di sini. Sebelum ini, tular mengenai kumpulan berasal dari Indonesia yang diberi nama GAZA itu mengajak orang ramai mempercayai seorang lelaki dari Pakistan, Muhammad Qasim Abdul Karim yang mendakwa hanya mengikut kehendak Allah dalam mimpinya.Gerakan itu menyampaikan mimpi yang dialami Muhammad Qasim secara berleluasa dengan menyatakan ar-Ru'yah ash-Shadaqiah sebagai khabar kenabian seperti yang disampaikan oleh Rasulullah.Antara dakwaan mimpi lain yang dialami Muhammad Qasim adalah bertemu dengan Allah, bertemu Rasulullah sebanyak 300 kali namun tidak berani memandang baginda serta diberikan amanah oleh Allah untuk berkongsi mimpinya dengan masyarakat.Selain itu, turut didakwa lelaki itu bermimpi bertemu Dajjal beberapa kali selain dapat melihat Yakjuj dan Makjuj ketika dilepaskan di muka bumi.


Tahun Baharu Cina : 100 penerima faedah PERKESO diraikan

KUALA LUMPUR, 28 Januari - Kementerian Sumber Manusia menerusi agensinya, Pertubuhan Keselamatan Sosial (PERKESO) meraikan 100 penerima faedah PERKESO menjelang sambutan Tahun Baharu Cina yang bakal disambut pada 1 Februari ini.

Ketua Eksekutifnya Datuk Sri Dr. Mohammed Azman Aziz Mohammed optimis sumbangan berkenaan dapat memberi sinar kegembiraan dan memeriahkan lagi suasana sambutan Tahun Baharu Cina tahun ini. "Penganjuran majlis seperti ini memberi ruang kepada PERKESO untuk menyumbang semula kepada masyarakat dan membantu meringankan beban golongan sasaran terutamanya menjelang perayaan."Inisiatif tanggungjawab sosial ini perlu diteruskan untuk memupuk semangat saling membantu, sekali gus mengeratkan hubungan antara PERKESO dan masyarakat", katanya dalam Majlis Sambutan Tahun Baharu Cina PERKESO 2022 di ibu negara.Ia diadakan sebagai inisiatif agensi ini untuk menyantuni penerima faedahnya di samping dapat memperkukuh hubungan antara PERKESO dan pemegang taruhnya.Program tanggungjawab sosial korporat berkenaan melibatkan penerima faedah PERKESO dalam kalangan ibu tunggal dan anak yatim dari sekitar ibu negara. Pelaksanaan inisiatif murni ini juga menzahirkan keprihatinan PERKESO terhadap rakyat Malaysia, khususnya buat mereka yang memerlukan bantuan semasa musim perayaan ini.


Pihak swasta digalakkan bantu industri batik tempatan -  Nancy

SERI KEMBANGAN, 28 Januari - Pihak swasta digalakkan untuk membantu dalam pembangunan industri batik tempatan. Menteri Pelancongan, Kesenian dan Kebudayaan (MOTAC), Datuk Seri Nancy Shukri berkata sokongan dan kerjasama pihak swasta mampu mengangkat martabat produk berkenaan ke peringkat lebih tinggi.Beliau berkata industri batik berdepan situasi mencabar yang tidak dijangka akibat pendemik COVID-19. Oleh itu, beliau berharap sokongan pihak swasta dapat melonjakkan pemasaran produk berkenaan di pasaran global."Bagi saya, saya mengharapkan untuk melihat kolaborasi seperti ini boleh pergi jauh lagi. Sebab ia akan memberi satu jenama yang begitu signifikan untuk Malaysia selain dari jenama Bonia, Penyayang sudah terkenal tetapi kolabrasi ini satu usaha yang pertama kali yang berlangsung dalam negara kita."Saya mendoakan kolaborasi ini berjaya dan boleh motivasikan sektor swasta yg lain untuk menyokong usaha seperti ini", katanya dalam sidang media selepas menyaksikan majlis menandatangani perjanjian penajaan di antara Bonia Corporation Sdn Bhd dan Penyayang sempena dengan Pertandingan Rekaan Batik Piala Seri Endon 2022, di sini.


Tiga maut, empat cedera, kereta elak motosikal keluar  simpang secara mengejut

LIPIS, 28 Januari - Tiga maut dalam kemalangan jalan raya membabitkan dua kenderaan di Kilometer 84, Jalan Lipis-Merapoh pada jam 2.30 petang semalam. Siasatan awal mendapati kereta yang dipandu seorang imam masjid, Wan Mohd Azizol Wan Daud, 35, dari arah Merapoh ke bandar Lipis terbabas ketika cuba mengelak sebuah motosikal yang tiba-tiba keluar dari simpang.  Ketua Polis Daerah Lipis, Superitenden Azli Mohd Noor berkata, kereta berkenaan hilang kawalan dan terbabas ke bahu jalan sebelah kiri sebelum masuk ke laluan bertentangan dan dilanggar sebuah van syarikat keselamatan. "Akibat kemalangan itu, dua penumpang belakang meninggal dunia di tempat kejadian, manakala penumpang hadapan meninggal dunia ketika mendapatkan rawatan di Hospital Kuala Lipis," kata beliau. Mangsa yang meninggal dunia di tempat kejadian ialah guru tadika Kemas, Mariam Ariffin, 41, dan Che Mazenah Hussin, 61, yang beralamat di Kuarters Klinik Kesihatan Merapoh.Isteri pemandu, Rosnani Md Daud, 28, meninggal dunia semasa menerima rawatan di hospital.  Wan Mohd Azizol dan dua penumpang van cedera parah manakala pemandu van cedera ringan.Mereka dirawat di Hospital Kuala Lipis.Kes disiasat mengikut Seksyen 41(1) Akta Pengangkutan Jalan 1987.


MEDAC peruntuk RM1.6 juta bantu usahawan asnaf

KUALA LUMPUR, 28 Januari - Tabung Jawatankuasa Dana Khas Zakat, Kementerian Pembangunan Usahawan dan Koperasi (MEDAC) memperuntukkan dana berjumlah RM1.6 juta untuk diagihkan kepada golongan usahawan asnaf yang terkesan akibat COVID-19 dan banjir di seluruh negara.Mengangkat tema 'Daripada penerima zakat, menjadi pembayar zakat', ia antara lain bermatlamat membawa golongan itu keluar daripada kelompok asnaf.Menterinya, Tan Sri Noh Omar berkata bantuan yang merupakan hasil kutipan daripada pelbagai agensi di bawah MEDAC itu, disalurkan khusus untuk meringankan beban kewangan usahawan terlibat, disamping membantu mereka membina semula perniagaan yang terjejas.Seramai 314 usahawan asnaf yang terkesan akibat COVID-19 di seluruh negara telah dikenal pasti, hasil kerjasama dengan pelbagai pihak termasuk Majlis Agama Islam Wilayah Persekutuan (MAIWP) setakat ini.Beliau menjelaskan, pihaknya akan mempergiat kerjasama dengan pusat pemberian zakat di setiap negeri bagi memastikan bantuan berkenaan dapat disalurkan kepada semua penerima yang layak."Kita bekerjasama dengan pusat zakat. Di Wilayah Persekutuan dengan Majlis Agama Islam Wilayah Persekutuan (MAIWP) dan pusat zakat negeri-negeri lain. Memang ada perjanjian persefahaman (MoU) seperti Perbadanan Nasional Berhad (PERNAS) dan juga SME Corp. "Kita juga ada agensi, ada buat MoU dengan majlis-majlis agama. Hanya mereka yang mendapat sijil ataupun tersenarai sebagai golongan asnaf sahaja yang layak untuk menerima", katanya kepada pemberita selepas Majlis Penyerahan Zakat Perbadanan Nasional Berhad (PERNAS), di Menara Berkembar Bank Rakyat, di sini.Untuk fasa pertama, 25 asnaf dari Wilayah Persekutuan Kuala Lumpur diberi bantuan sekali beri sebanyak RM2,000 setiap orang.Bagi fasa seterusnya, peruntukan Tabung Jawatankuasa Dana Khas Zakat MEDAC akan disalurkan kepada usahawan asnaf yang terjejas banjir."Kita sedang mendapatkan nama kerana kita ada lagi peruntukan untuk bantu mereka pada fasa seterusnya. Fasa pertama ini ialah untuk mereka yang terkesan dengan COVID-19. Fasa kedua adalah untuk mereka yang terkesan banjir", katanya.


743 pelajar di Negeri Sembilan disahkan positif COVID-19

SEREMBAN, 28 Januari - Seramai 743 pelajar sekolah dan institusi pendidikan di Negeri Sembilan disahkan positif COVID-19 membabitkan 11 kluster pendidikan. Menurut Menteri Besar Negeri Sembilan, Datuk Seri Aminuddin Harun, kluster pendidikan melibatkan lapan institusi pendidikan yang berdaftar dengan Jabatan Pendidikan Negeri Sembilan. Manakala, tiga membabitkan institusi swasta dengan sebahagian besar daripadanya adalah pelajar di asrama. "Pemantauan akan terus dilakukan dengan memastikan pematuhan prosedur operasi standard (SOP) yang ditetapkan dalam usaha mengekang penularan COVID-19 di institusi pendidikan.  "Saya menyarankan agar ibu bapa memberi kerjasama sebab anak-anak kita akan menghadapi peperiksaan SPM, ini penting menentukan masa depan mereka", katanya kepada pemberita selepas mempengerusikan pasca Mesyuarat Jawatankuasa Keselamatan Khas COVID-19 di sini.Tegasnya, pelajar yang dikategorikan sebagai kontak rapat dan diarah untuk menjalani tempoh kuarantin di sekolah, tidak dibenarkan untuk pulang ke rumah sehingga tamat tempoh kuarantin meskipun ketika cuti musim perayaan Tahun Baharu Cina.


Zizie Izette layak terima wang pengenalan RM2.8 juta

KUALA LUMPUR, 27 Januari - Mahkamah Sesyen diberitahu isteri Datuk Seri Bung Moktar Radin, Datin Seri Zizie Izette Abdul Samad layak menerima wang pengenalan RM2.8 juta.Ini memandangkan pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.Perunding unit amanah Norhaili Ahmad Mokhtar berkata, bayaran wang pengenalan yang diberikan kepada Zizie Izette itu merupakan strategi pemasaran pihaknya apabila wanita itu turut memperkenalkan seorang pegawai kanan Felcra untuk membuat pelaburan sama."Saya menghubungi Datin Seri mengatakan pelaburan dibuat Felcra (RM150 juta) telah berjaya dan pada masa sama, saya mendapat komisen daripada pelaburan tersebut. Saya kemudian beritahu kepada Datin Seri yang saya ingin memberikannya wang pengenalan itu," kata Norhaili di sini."Saya pakar (pelaburan) dalam menceritakan kepada rakyat Malaysia tentang kehebatan unit amanah tetapi saya tidak boleh masuk ke dalam syarikat-syarikat besar yang tidak tahu tentang apa saya buat," katanya lagi.Norhaili saksi pendakwaan ke-25 berkata demikian semasa pemeriksaan utama oleh Timbalan Pendakwa Raya Law Chin How pada perbicaraan kes rasuah dihadapi Bung Moktar dan isterinya Zizie Izette dihadapan Hakim Rozina Ayob. Menyentuh mengenai komisen yang diperoleh selepas berjaya mendapatkan pelaburan itu, Norhaili berkata beliau dan Madhi Abdul Hamid yang merupakan ejen Public Mutual masing-masing memperoleh komisen RM2.9 juta."Apabila mendapat komisen itu, saya dan Madhi berbincang tentang pengurusan komisen itu dengan mengambil kira faktor seperti pengurusan pelaburan Felcra dan kos operasi jangka panjang kerana pelaburan ini mengambil tempoh lebih tujuh tahun untuk matang dan kami juga ambil kira kos cukai untuk diuruskan dalam tempoh berkenaan," katanya.Semasa disoal Law mengapa Zizie Izette perlu dibayar RM2.8 juta, saksi itu berkata Zizie Izette layak menerima wang pengenalan itu setelah mengambil kira segala perbelanjaan kos, cukai dan faedah bulanan selagi pelaburan Felcra dibawah jagaannya."Kalau saya, saya tidak nampak jumlah itu besar tetapi saya melihat penjagaan akaun Felcra untuk jangka panjang. Ia (wang pengenalan) layak untuk Datin Seri Zizie Izette,""Seingat saya pembayaran wang pendahuluan RM2.2 juta itu dalam bentuk tunai di Public Bank Melawati telah diuruskan oleh Madhi, selebihnya RM800,000 dimasukkan semula ke dalam Public Mutual Berhad atas nama Datin Seri Zizie Izette," kata Norhaili lagi. - BERNAMA


Tan Sri Annuar Musa prihatin atas nasib Uncle Leong

KUALA LUMPUR, 27 Januari - Seorang warga emas berbangsa Cina yang ditemui tinggal bersendirian di kawasan hutan berhampiran Salak Selatan sebelum ini, antara individu penerima sumbangan 'Bakul Keluarga Malaysia Rumah Prihatin'.Sumbangan berupa kotak bantuan makanan kering, tilam, kain tuala, selimut, limau mandarin, angpow dan lain-lain keperluan menjelang sambutan Tahun Baharu Cina, pada 1 Februari ini. Sumbangan tersebut disampaikan Menteri Komunikasi dan Multimedia merangkap Pengasas Rumah Prihatin Tan Sri Annuar Musa, di kediaman Leong Choong Keong 66, di Projek Perumahan Rakyat (PPR) Salak Selatan.Menurut Annuar, Leong Choong Keong atau lebih mesra disapa sebagai Uncle Leong merupakan seorang warga emas yang ditemui dalam situasi menyedihkan di sebuah pondok usang oleh aktivis sosial Kuan Chee Heng atau Uncle Kentang tahun lalu.Beliau kemudian dibantu Annuar yang pada ketika itu menjawat portfolio Menteri Wilayah, untuk mendiami sebuah rumah di PPR Salak Selatan sehingga kini.Pada sesi lawatan dan penyampaian sumbangan kali ini, pihak Rumah Prihatin dimaklumkan mengenai beberapa bayaran tertunggak termasuk cagaran sewa rumah, cagaran bil air, dokumen perjanjian dan patil serta lain-lain tunggakan berjumlah lebih RM1,200.Difahamkan, semua cagaran dan tunggakan berkenaan akan dilangsaikan oleh Annuar.


Kajian terperinci projek pembinaan perumahan, sama ada selamat atau tidak

KUALA LUMPUR, 27 Januari - Kajian terperinci perlu dilakukan bagi setiap perlaksanaan projek pembinaan perumahan sama ada selamat untuk diduduki bagi tempoh masa yang ditetapkan.Menurut Ketua Kluster Geologi Kejuruteraan dan Bencana Geologi, Jabatan Sains Bumi dan Alam Sekitar, Fakulti Sains dan Teknologi Universiti Kebangsaan Malaysia (UKM) Dr Mohd. Hariri Arifin, kejadian banjir luar biasa yang berlaku baru-baru ini misalnya menjadi antara indikator penting yang menyaksikan perubahan iklim diluar jangka.Usaha itu juga memerlukan kerjasama bersepadu dengan semua agensi terlibat bagi memberi maklumat awal berkaitan sebarang kejadian bencana yang tidak diingini berlaku."Apabila pakar- pakar geologi telah pergi sendiri ke lapangan dan melihat pokok-pokok yang tumbang di tebing-tebing di gunung- ganang, bukit bukau yang kita ada, ini menjadi faktor pencetus yang mengahalang laluan air saluran sungai kita dan membentuk empangan sementara yang mana sampai masa apabila isu padu air penuh ia akan pecah dan seterusya mencetuskan banjir," kata Hariri dalam rancangan Selamat Pagi Malaysia di Angakapuri.Mendepani krisis bencana alam yang semakin membimbangkan, orang ramai juga dinasihat terus peka terhadap situasi semasa yang melanda negara ketika ini.


"Saemaul Undong' perlu dicontohi, membawa perubahan besar di kawasan luar bandar

LANGKAWI, 27 Januari - Konsep 'Saemaul Undong' di Korea Selatan untuk memajukan kampung perlu dicontohi Institusi Ketua Kampung, Jawatankuasa Pembangunan dan Keselamatan Kampung (JPKK) dan Jawatankuasa Kemajuan dan Keselamatan Kampung (JKKK)Menurut Menteri Pembangunan Luar Bandar Datuk Seri Mahdzir Khalid, konsep itu yang diperkenalkan oleh bekas Presiden Korea Selatan, Park Chung Hee pada tahun 1970 berjaya membawa perubahan besar di kawasan luar bandar negara itu."Saya suka mengambil contoh apa yang dilakukan di Korea Selatan itu yang berjaya melakukan transformasi kawasan luar bandarnya menerusi konsep 'Saemaul Undong',""Mereka telah mengubah semua kampung-kampung dari atap jerami gandum kepada atap genting dan juga membaik pulih rumah, melatih ketua-ketua kampung dengan istilah membina satu negara bangsa," kata Mahdzir ketika berucap pada Majlis Penutupan Kursus Jawatankuasa Pembangunan dan Keselamatan Kampung (JPKK) Dalam Pengendalian Komuniti serta Pembangunan Daerah Padang Terap.Jelasnya, Korea Selatan telah membuktikan peranan besar Ketua Kampung dengan berjaya mengubah lanskap dan kehidupan masyarakat luar bandarnya dalam tempoh 10 tahun antara 1970 hingga 1980.Dalam fasa itu, Korea Selatan berjaya meletakkan asas yang kukuh bagi pembinaan sebuah negara bangsanya menerusi 'Saemaul Undong' yang membawa maksud 'Gerakan Kemajuan Baharu'.Pada tahun 2013 mereka sekali lagi melakukan transformasi menerusi cogan kata "Kami Mengusai Dunia" dengan pelbagai jenama peralatan elektronik yang dieksport dan digunakan di seluruh dunia seperti telefon bimbit jenama Samsung dan kereta jenama KIA."Mereka dari bangsa yang miskin selepas perang, 50 tahun Korea Selatan membangun menjadi sebuah negara hebat," katanya lagi.Tambah beliau, ketua-ketua kampung JPKK dan JKKK hari ini perlu mempunyai data lengkap berkaitan kampung selain perlu merangka program yang bersesuaian untuk masyarakat dibawah pimpinannya.


Sempena bulan sifar miskin tegar, Menteri dan Timbalan Menteri Wilayah Persekutuan sedia potong gaji

PUTRAJAYA, 27 Januari - Menteri Wilayah Persekutuan Datuk Seri Shahidan Kassim dan Timbalannya Datuk Seri Jalaluddin Alias, sedia memotong gaji mereka bagi membantu 19 keluarga miskin tegar di PutrajayaIni bersempena Sambutan Hari Wilayah Persekutuan dan Februari diisytiharkan sebagai bulan sifar miskin tegar.Menurut Shahidan, keluarga berkenaan kini memperoleh pendapatan sekitar RM750 sebulan bawah garis yang ditetapkan RM1,250 sebulan.Ada masanya pendapatan bulanan mereka berkurangan kerana hanya berniaga kecil-kecilan."Kita telah isytihar bahawa Februari ialah bulan sifar miskin tegar. Ketua Setiausaha Kementerian akan bekerja kuat dengan hebat bersama dengan Datuk Bandar dan yayasan untuk membantu mempastikan bahawa miskin tegar yang tidak melepasi RM1,250 itu ditampung.

"Baitulmal juga telah bersetuju untuk menampung semua sekali kosnya tapi sementara mereka meneruskan kerja-kerja tersebut, Datuk Bandar dengan KSU akan membuat kerja tersebut. Sementara itu untuk Putrajaya saya dengan Timbalan saya akan memotong gaji kami untuk memberi kepada 19 orang miskin tegar di Putrajaya dalam tempoh 2 bulan," kata Shahidan di sini.

Selain itu bantuan beg makanan juga akan diberikan kepada setiap keluarga miskin di seluruh Wilayah Persekutuan yang melibatkan kira-kira 16,000 keluarga.Bagi jangka panjang golongan miskin tegar akan dibantu memulakan perniagaan kecil dengan memberikan modal dan lesen perniagaan.


Pemilik kenderaan yang rosak akibat tanah mendap di Lestari Perdana Seri Kembangan, diminta tampil buat laporan

SERDANG, 27 Januari - Rekahan baharu dikesan di jalan berhampiran kawasan tanah mendap di Lestari Perdana, Seri Kembangan akibat hujan lebat pada Rabu lalu.Ketua Polis Daerah Serdang Asisten Komisioner (ACP) A A Anbalagan berkata, perkara itu sudah dimaklumkan kepada Majlis Bandaraya Subang Jaya (MBPJ) untuk kerja-kerja membaik pulih."Proses itu akan mengambil masa lebih kurang tujuh hari untuk menyiapkan lebih kurang 150 meter kawasan yang mendapat tanah mendap itu. Jadi proses tu sedang berlangsung semalam. Kita dapati 50 besi telah pun dicucuk dan ditanam bagi memastikan ia tidak merebak ke kawasan yang lain," kata A A Anbalagan di sini.Dalam perkembangan berkaitan, A. A. Anbalagan meminta pemilik kenderaan yang rosak akibat insiden berkenaan segera membuat laporan polis, bagi membolehkan urusan tuntutan dan pampasan insurans dilakukan.Setakat ini, belum ada sebarang laporan diterima daripada pemilik kenderaan terjejas.Sementara itu, pemilik premis berdekatan yang mahu memasuki kawasan insiden perlu terlebih dahulu melaporkan diri di pos kawalan Polis Diraja Malaysia (PDRM) yang terletak di kawasan berhampiran."Dan kita juga menasihatkan kepada pemilik premis kedai dihadapan tu ada 17 kedai. Kita telah menasihatkan mereka agar mengosongkan rumah kedai sehingga keadaan selamat baru lah boleh pulang," katanya lagi.


Senoi Praaq bantu penguat kuasa PERHILITAN dalam Ops Harimau

GUA MUSANG, 19 Januari - Seramai 21 anggota Senoi Praaq daripada Batalion 3 Pasukan Gerakan Am (PGA) Bidor, Perak selamat tiba di Gua Musang, Kelantan untuk membantu penguat kuasa Jabatan Perlindungan Hidupan Liar dan Taman Negara (Perhilitan) dalam Ops Harimau. Ketua Polis Daerah Gua Musang, Superintendan Sik Choon Foo berkata, sebanyak 7 kenderaan pacuan empat roda digunakan bagi menghantar aset dan kumpulan pertama Senoi Praaq berkenaan. Mereka akan bertugas di Pos Bihai dan Pos Balar selama tiga minggu bagi menjaga keselamatan petugas Perhilitan dalam operasi memburu harimau belang yang masih bebas berkeliaran.  " Pihak PDRM telah mendapatkan bantuan daripada pihak batalion 3 PGA Bidor untuk bantuan Ops Harimau untuk menjaga keselamatan petugas terutamanya pihak Perhilitan dan penduduk kampung yang berada di kawasan ancaman harimau tersebut. "Untuk makluman seramai 15 kekuatan anggota batalion 3 PGA, Senoi Praqq dan esok 6 lagi kekuatan akan bersama pihak Perhilitan akan masuk ke kawasan operasi. "Jadi skop penugasan pasukan keselamatan ini lebih kepada untuk menjaga keselamatan para petugas Perhilitan dan sebagainya dan penduduk kampung di sekitar kawasan beroperasi," kata Sik selepas memberi taklimat kepada anggota Senoi Praaq di Rancangan Pengumpulan Semula (RPS) Kuala Betis, di sini.Pihaknya turut merakamkan penghargaan kepada Angkatan Pertahanan Awam Malaysia, Pejabat Tanah dan Jajahan Gua Musang, Jabatan Kemajuan Orang Asli yang turut memberi kerjasama sepanjang penugasan Ops Harimau.